LRT3 siap lebih 33 peratus, selesai 2024
Oleh KOSMO!

19 Julai 2020, 10:38 am
ISKANDAR SHAH MOHAMED
SHAH ALAM – Projek pembinaan Transit Aliran Ringan 3 (LRT3) kini sudah mencapai lebih 33 peratus dan dijangka siap sepenuhnya pada hujung Februari 2024.
Pengerusi Kumpulan Prasarana Malaysia Bhd (Prasarana), Datuk Seri Tajuddin Abdul Rahman berkata, projek berimpak tinggi itu sedang berjalan lancar dengan memfokuskan penggunaan struktur blok jejambat ‘U-through girder’.
“Blok berukuran 20 dan 30 meter seunit itu julung kali digunakan di Malaysia dengan komponen pembinaannya secara pra-bina dan menyumbang kepada kos lebih efisien selain mempercepatkan tempoh binaan.
“Sejumlah 158 unit sudah dibina setakat ini termasuk 24 daripadanya yang dipasang pada jajaran projek merangkumi keseluruhan penggunaan sebanyak 2,060 blok berkenaan,” katanya ketika ditemui pada majlis pelancaran dua U-through girder di Glenmarie di sini, malam tadi.
Turut hadir, Ketua Pegawai Eksekutif Kumpulan Prasarana, Muhammad Nizam Alias dan Timbalan Ketua Projeknya, Mohd. Lokman Hamid.

Kata Tajuddin, pihaknya berharap projek membabitkan jajaran sepanjang 37.8 kilometer (km) dan 20 stesen itu memberi manfaat kepada lebih dua juta penduduk di sekitar Lembah Klang kelak.
“Selain mengurangkan kesesakan lalu lintas terutama di Lebuh Raya Persekutuan, ia dapat meningkatkan lagi penggunaan pengangkutan awam di kalangan rakyat sekali gus merancakkan pertumbuhan ekonomi setempat,” katanya.
Ketika ditanya sama ada wujud isu pengambilan tanah atau masalah teknikal, beliau menegaskan, perkara seumpama itu tidak berlaku dan projek berkenaan berjalan sebaik mungkin walaupun sedikit terjejas akibat pandemik Covid-19 sebelum ini.
Projek LRT3 yang menghubungkan Bandar Utama, Petaling Jaya hingga Johan Setia, Klang itu dirasmikan bekas Perdana Menteri, Datuk Seri Najib Razak pada Ogos 2016.
LRT3 menjadi projek prasarana pertama menerima lima bintang penarafan infrastruktur mampan (INFRASTAR) daripada Lembaga Pembangunan Industri Pembinaan Malaysia (CIDB). – K! ONLINE


Maritim Malaysia gagalkan cubaan seludup 3.2kg syabu
Oleh MOHD SHARKAWI LONDING

19 Julai 2020, 12:03 pm
JOHOR BAHRU – Agensi Penguatkuasa Maritim Malaysia (Maritim Malaysia) mematahkan cubaan seorang lelaki menyeludup dadah disyaki syabu seberat 3.2 kilogram (kg) bernilai RM160,000 dalam Op Benteng di perairan Tanjung Piai, Pontian dekat sini Jumaat lalu.
Pengarah Maritim Malaysia Negeri Johor, Laksamana Maritim Aminuddin Abdul Rashid berkata, dalam kejadian pada pukul 3.30 pagi itu, lelaki berusia 38 tahun ditahan ketika menyamar sebagai nelayan di kedudukan 3.8 batu nautika tenggara Tanjung Piai.
“Semasa bot peronda Maritim Malaysia melakukan rondaan Op Benteng Laut di perairan Tanjung Piai, pihak kita menjumpai sebuah bot yang dikendalikan oleh seorang lelaki dalam keadaan mencurigakan dengan melakukan aktiviti menjaring ikan.
“Selepas menyedari kehadiran pihak kita, tekong bot membuang beberapa tong plastik dari bot fiber sebelum pemeriksaan menemui sebuah tong berisi 3.2kg bernilai RM160,000 dadah disyaki jenis syabu disorok di bawah tempat duduk tekong,”katanya.
Beliau berkata demikian pada sidang akhbar di Ibu Pejabat Maritim Malaysia Negeri Johor di sini hari ini.
Aminuddin berkata, siasatan awal mendapati suspek bertindak sebagai penghantar (transporter) barang terlarang itu kepada sindiket dadah dan dipercayai dadah tersebut hendak diseludup ke Indonesia.-K! ONLINE.


Lebih 50 penunggang motosikal diperiksa polis
Oleh KOSMO!

19 Julai 2020, 8:57 am
BALIK PULAU – Hasrat lebih 50 penunggang motosikal menikmati malam hujung minggu di tepi pantai berhampiran Jambatan Sultan Abdul Halim Mu’adzam Shah, Batu Maung di sini terbantut apabila ditahan polis awal pagi hari ini.
Operasi sekatan jalan raya itu bermula kira-kira pukul 12 malam semalam melibatkan pasukan polis dari Ibu Pejabat Polis Daerah Barat Daya (IPD BD).
Penunggang motosikal terdiri remaja lelaki dan perempuan itu diarah menolak motosikal kira-kira 300 meter ke lokasi sekatan jalan raya untuk pemeriksaan lanjut.
Difahamkan, kesemua penunggang terbabit sedang melepak bersama rakan sebelum dikejutkan dengan kehadiran anggota polis.
Negara masih berada dalam tempoh Perintah Kawalan Pergerakan Pemulihan (PKPP) sehingga 31 Ogos depan. – K! ONLINE


Lelaki lemas di Pantai Lido ditemui
Oleh MOHD SHARKAWI LONDING

19 Julai 2020, 9:00 am
Anggota bomba menarik mayat Yen Suan yang ditemui mati lemas di Pantai Lido, Stulang Laut, Johor Bahru, Johor pagi hari ini.Foto IHSAN BOMBA
JOHOR BAHRU – Seorang lelaki ditemui mati lemas selepas dipercayai berenang ke laut di Pantai Lido berhampiran restoran makanan segera di Stulang Laut di sini awal pagi hari ini.
Mayat, Ong Yen Suan, 37, ditemui terapung kira-kira 50 meter dari lokasi mangsa dilaporkan hilang.
Menurut Komander Operasi dari Balai Bomba dan Penyelamat (BBP) Larkin, Mohd. Suhaimi Abd. Jamal berkata, mangsa dilaporkan hilang pada pukul 5.54 petang semalam.
“Sejurus pihak kita menerima panggilan kecemasan, 22 angggota dikejarkan ke lokasi kejadian untuk operasi mencari dan menyelamat (SAR) sebelum ditangguhkan pada pukul 10.30 malam tadi.
“Pagi ini kita meneruskan SAR dan menemui mangsa yang memakai baju T merah terapung kira-kira 50 meter dari lokasi mangsa dilaporkan hilang,”katanya dalam satu kenyataan di sini hari ini.
Mohd. Suhaimi berkata, mayat mangsa kemudiannya diserahkan kepada pihak polis untuk tindakan lanjut.

Difahamkan, saksi melihat mangsa yang meletakkan kereta dipandunya di kawasan parkir terus berenang sejauh 200 meter ke dalam Pantai Lido sebelum didapati mangsa dikhuatiri lemas.-K! ONLINE.


UMNO yakin PN restui pertahankan DUN Slim
Oleh KOSMO!

19 Julai 2020, 10:33 am
ISKANDAR SHAH MOHAMED
SHAH ALAM – UMNO yakin komponen dalam Perikatan Nasional (PN) akan merestui parti itu bertanding pada Pilihan Raya Kecil (PRK) bagi mempertahankan kerusi Dewan Undangan Negeri (DUN) Slim.
Ahli Majlis Tertinggi UMNO, Datuk Seri Tajuddin Abdul Rahman berkata, kemungkinan untuk meletakkan calon tinggi berikutan kerusi itu dimenangi parti berkenaan sebelum ini.
“Kalau kita (UMNO) letak (calon bertanding), parti Pas tidak akan letak dan yakin Bersatu (Parti Pribumi Bersatu Malaysia) dan parti lain yang menyertai kerajaan kini turut menghormati UMNO.
“Perkara ini sudah dipersetujui menerusi Muafakat dan Perikatan Nasional sebelum ini,” katanya ketika ditemui pada majlis pelancaran ‘U-through girder’ bagi projek Transit Aliran Ringan 3 (LRT3) di Glenmarie di sini, malam tadi.
Mengulas lanjut, Tajudin yang merupakan Ahli Parlimen Pasir Salak menegaskan tidak munasabah sekiranya parti dalam PN perlu bertanding sesama sendiri.

“Kita sudah bersama dengan kerajaan dan tidak akan berlawan antara satu sama lain,”jelasnya.
Rabu lalu, Ahli Dewan Undangan Negeri (ADUN) Slim, Datuk Mohd. Khusairi Abdul Talib, 59, meninggal dunia akibat serangan jantung di Hospital Bentong, Pahang selepas pengsan ketika bermain golf di Awana Genting Highlands Golf and Country Resort, kira-kira pukul 2.30 petang.
Allahyarham memenangi kerusi DUN Slim pada Pilihan Raya Umum ke-14 (PRU-14) selepas menewaskan calon Bersatu dan Pas dengan memperoleh majoriti 2,183 undi. – K! ONLINE


Penunggang maut motosikal rempuh belakang kereta
Oleh MOHD SYALMIZI HAMID

19 Julai 2020, 9:03 am
SEBERANG PERAI – Seorang penunggang motosikal maut selepas terlibat dalam kemalangan dengan sebuah kereta di kilometer 6.7 Labuhraya Lingkaran Luar Butterworth (BORR) dekat Bagan Ajam di sini awal pagi tadi.
Dalam kejadian kira-kira pukul 3.30 pagi itu, mangsa, Mohammad Muhazzab Mohd. Kamarul Baharin, 17, meninggal dunia di tempat kejadian dipercayai akibat kecederaan parah.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian berlaku apabila kereta jenis Honda Civic dari arah Perai menuju ke Sungai Dua dirempuh dari arah belakang oleh motosikal jenis Yamaha 125ZR.
“Ketika sampai di tempat kejadian, pemandu kereta berwarna kelabu berusia 23 tahun itu memandu di lorong tengah lebuh raya tiga lorong sehala tersebut.
“Lalu datang motosikal berwarna hitam ditunggangi mangsa dari arah belakang telah melanggar belakang kereta sehingga menyebabkan dia terjatuh di atas jalan,” katanya kepada pemberita di sini hari ini.
Menurut Noorzainy, mangsa kemudiannya disahkan meninggal dunia di tempat kejadian sebelum mayatnya dihantar ke Hospital Seberang Jaya di sini untuk urusan bedah siasat. – K! ONLINE


Nak melabur, rugi RM3,700 kena tipu
Oleh KOSMO!

19 Julai 2020, 12:00 pm
BENTONG – Terpesona dengan iklan pelaburan yang menjanjikan pulangan lumayan, seorang kerani di sini kerugian RM3,710 selepas diperdaya lelaki ketika kejadian semalam.

Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, kerani wanita berusia 37 tahun tersebut tertarik dengan iklan pelaburan berkenaan selepas menerima pesanan melalui aplikasi WhatsApp.

“Pada15 Mei lalu, pengadu telah tertarik dengan satu iklan pelaburan dan telah menghubungi seorang lelaki bernama Yoges.

“Suspek telah meminta pengadu memasukkan sejumlah wang dan berjanji akan terima wang keuntungan yang besar,” ujar beliau menerusi kenyataan kepada pemberita di sini.

Tambah beliau lagi, mangsa tanpa berasa curiga telah memasukkan sejumlah wang ke dalam akaun CIMB yang didaftar dengan nama sebuah syarikat.

“Bagaimanapun sehingga tarikh 16 Julai lalu, mangsa tidak menerima sebarang hasil keuntungan yang dijanjikan dan telah membuat laporan polis semalam,” tambah Mohd. Wazir.

Ujar beliau lagi, kes tersebut disiasat mengikut Seksyen 420 Kanun Keseksaan kerana menipu untuk mendapatkan wang. -K! ONLINE


UEC perlu ikut Dasar Pendidikan Kebangsaan
19 Julai 2020, 10:10 am
KUALA LUMPUR- Sijil Peperiksaan Bersepadu (UEC) perlu mengikut Dasar Pendidikan Kebangsaan sekiranya mahu dipertimbangkan penyelesaiannya oleh kerajaan.
Perdana Menteri, Tan Sri Muhyiddin Yassin dalam satu kenyataan berkata, beliau tidak pernah menyatakan kerajaan akan mengiktiraf sijil berkenaan.
“UEC telah mendapat pengiktirafan sebahagian apabila kerajaan terdahulu menerima lepasan UEC mengikuti Program Ijazah Sarjana Muda Perguruan (PISMP) dalam bidang pengkhususan Bahasa Cina di Institut Pendidikan Guru Malaysia.
“Kerajaan pada tahun 2012 menerima lepasan UEC mengikuti PISMP dalam bidang bahasa Cina dengan syarat lulus Sijil Peperiksaan Malaysia (SPM) dan memperoleh sekurang-kurangnya gred kepujian dalam bahasa Melayu,” menurut kenyataan yang dikeluarkan Pejabat Perdana Menteri pagi tadi.
Ia susulan laporan akhbar yang menyatakan Perdana Menteri bersetuju untuk mengiktiraf UEC. -K! ONLINE


KPJ Pakar Puteri sumbang 21 katil hospital buat warga emas
Oleh KOSMO!

20 Julai 2020, 8:50 pm
Oleh KHAIRUL MOHD ALI
JOHOR BAHRU – Peka dengan keperluan penghuni Pusat Jagaan Warga Emas Nur Ehsan, Kempas di sini, Hospital KPJ Pakar Puteri di sini tampil menghulurkan sumbangan berbentuk katil hospital terpakai sebanyak 21 unit.
Ketua Pegawai Eksekutif KPJ Pakar Puteri, Haliza Khalid berkata, walaupun katil berkenaan merupakan katil terpakai, namun ia telah diperiksa bagi memastikan ia boleh berfungsi dengan sempurna.
“Pemberian katil ini diharap dapat memberi manfaat buat penghuni Pusat Jagaan Warga Emas Nur Ehsan yang majoriti mempunyai masalah kesihatan.
“Kita sentiasa komited untuk membantu badan bukan kerajaan atau individu memerlukan khususnya melibat khidmat penjagaan kesihatan,” katanya dalam satu kenyataan, di sini hari ini.
Tambah Haliza, pemberian sumbangan tersebut merupakan sebahagian daripada program khidmat masyarakat (CSR) pihaknya buat komuniti khususnya melibatkan golongan yang memerlukan.

Sementara itu, Pengasas dan Pengerusi Pusat Jagaan Warga Emas Nur Ehsan, Norijah Bidin pula memberitahu, sumbangan berbentuk katil itu tepat pada masanya.
“Untuk makluman, pembinaan bangunan baharu pusat jagaan ini sedang dijalankan jadi sumbangan ini amat tepat pada waktunya.
“Kita juga telah menerima 13 penghuni baharu daripada Jabatan Kebajikan Masyarakat jadi sedikit sebanyak sumbangan ini akan dapat memenuhi keperluan mereka,” ujarnya.-K! ONLINE


Indonesia penjarakan dua pemimpin kanan JI
Oleh KOSMO!

20 Julai 2020, 9:08 pm
JAKARTA – Indonesia hari ini (20/7/2020) memenjarakan dua pemimpin kanan Jemaah Islamiyah (JI) yang mendalangi kumpulan pelampau bertanggungjawab ke atas pengeboman di Bali pada tahun 2002.
Ketua JI, Para Wijayanto dan timbalannya, Budi Trikaryanto didakwa kerana melakukan jenayah keganasan seperti menghantar militan untuk berperang di Syria.
Para dan Budi masing-masing dijatuhi hukuman penjara tujuh tahun dan enam setengah tahun di sebuah mahkamah di Jakarta selepas perbicaraan yang diadakan menerusi sidang video berikutan kebimbangan mengenai koronavirus.
“Tertuduh mempersiapkan kadet untuk pergi ke Syria di samping memberikan bantuan kewangan kepada mereka semasa melakukan misi,” kata Hakim Mahkamah Daerah Jakarta Timur , Alex Adam.
Mahkamah tersebut menyatakan bahawa Para, 56, mengetuai JI pada tahun 2009. Dia merekrut warga Indonesia untuk berperang dan berlatih dengan kumpulan-kumpulan pelampau termasuk organisasi berkaitan Al-Qaeda yang menentang pemimpin Syria, Bashar Al-Assad antara tahun 2012 hingga 2018.
Selain itu, mereka turut dituduh menyertai pertubuhan yang diharamkan oleh pemerintah Indonesia.

Jakarta mengharamkan JI dalam tahun 2008 dan membanteras rangkaian militan tersebut ketika Indonesia bergelut dengan siri serangan pelampau.
JI ditenggelamkan oleh kemunculan kumpulan-kumpulan militan yang setia kepada pergerakan Daesh sejak beberapa tahun kebelakangan ini.
Bagaimanapun, menurut pakar-pakar keselamatan, organisasi itu yang satu ketika dahulu sinonim dengan keganasan di Indonesia, sudah mula membina semula keanggotaannya.
Pengeboman di daerah hiburan di Bali pada 2002 yang meragut lebih 200 nyawa kekal sebagai serangan militan paling berdarah ke atas Indonesia.
Kebanyakan mangsa ialah pelancong asing yang berasal dari lebih 20 negara tetapi Australia mengalami kehilangan terbesar dengan 88 kematian. – AFP


APMM tahan 19 PATI warganegara Indonesia
Oleh KOSMO!

20 Julai 2020, 10:18 pm
Oleh MOHD. NAZLLIE ZAINUL
KOTA KINABALU – Seramai 19 pendatang asing tanpa izin (PATI) warganegara Indonesia berusia 20 hingga 44 tahun ditahan Maritim Malaysia (APMM) dalam serbuan membabitkan sebuah bot nelayan, semalam.
Bot nelayan tempatan itu berjaya dikesan pada kedudukan 1.20 batu nautika timur Tanjung Tavajun, dekat sini, kira-kira pukul 11 pagi.
Pengarah APMM Sabah dan Labuan, Laksamana Pertama Maritim Mohd. Rosli Abdullah berkata, pihaknya berjaya mengesan bot berkenaan ketika melakukan rondaan rutin di kawasan perairan daerah ini.
“Kita terus melakukan pemeriksaan ke atas bot nelayan berkenaan sebelum mendapati seramai 19 warga asing berada di dalam bot terbabit.
“Hasil pemeriksaan mendapati semua pekerja bot ini warga Indonesia dan mereka gagal mengemukan dokumen yang sah.
“Semua PATI ini ditahan bagi membantu siasatan lanjut,” katanya dalam kenyataan akhbar hari ini.

Mohd. Rosli berkata, pemeriksaan lanjut turut mendapati lesen bot yang digunakan juga disyaki tamat tempoh.
Menurutnya, bot dan awak-awak kemudiannya dibawa ke Jeti APMM Kota Kinabalu di Sepanggar untuk siasatan lanjut.
Siasatan dijalankan mengikut Akta Imigresen 1959 dan Akta Perikanan 1985. – K! ONLINE


Ballon d’Or batal angkara Covid-19
Oleh KOSMO!

20 Julai 2020, 9:12 pm
PARIS – Persatuan Bola Sepak Perancis mengumumkan Anugerah Ballon d’Or 2020 terpaksa dibatalkan gara-gara pandemik Covid-19 yang melanda seluruh dunia.
Keputusan itu bermaksud bintang Barcelona, Lionel Messi akan mengekalkan gelaran Ballon d’Or yang dimenangi tahun lepas bagi tempoh 12 bulan lagi.
Messi dan pemain Juventus, Cristiano Ronaldo pada awalnya dijangka bakal bersaing merebut gelaran tersebut tahun ini bersama-sama penggempur Bayern Munich, Robert Lewandowski serta pemain tengah Manchester City, Kevin De Bruyne.
Sebagai rekod, pemain antarabangsa Argentina itu merupakan pemenang terbanyak apabila merangkul gelaran Ballon d’Or sebanyak enam kali, diekori rapat Ronaldo dengan lima kali.
Selain Messi, pemain wanita Amerika Syarikat (AS), Megan Rapinoe turut mengekalkan gelaran Ballon d’Or bagi kategori wanita untuk tempoh setahun lagi. – AGENSI

RONALDO menerima tentangan sengit musim ini untuk mencari gelaran keenam bagi menyaingi Messi sekiranya Anugerah Ballon d’Or diadakan. – AFP


Lelaki sakit mental maut dipukul selepas kencing merata-rata
Oleh MUHAMAD TARMIZE MOHD NOR

20 Julai 2020, 9:51 pm
IPOH – Berang dengan sikap suka membuang air kencing, seorang lelaki pesakit mental bertindak di luar jangkaan apabila memukul dan menumbuk sehingga mati seorang lagi pesakit mental dalam kejadian di sebuah pusat jagaan swasta di Tambun di sini hari ini.
Difahamkan mangsa yang berusia 57 tahun itu dipukul dan ditumbuk beberapa kali sebelum dia tidak sedarkan diri.
Ketua Polis Daerah Ipoh, Asisten Komisioner A. Asmadi Abdul Aziz berkata, mangsa ditemui seorang pesakit lain dalam keadaan berlumuran darah pada pukul 8 pagi.
“Penjaga pusat jagaan berkenaan seterusnya membawa mangsa ke hospital sebelum dia disahkan meninggal dunia.
“Pemeriksaan awal di bahagian badan mangsa mendapati terdapat kesan lebam di bahagian muka, mata, bawah mata dan leher mangsa akibat kesan pukulan oleh suspek yang berusia 53 tahun,” katanya ketika ditemui di tempat kejadian hari ini.
Tambah A. Asmadi, siasatan lanjut di lokasi turut menemui kesan darah di dinding bilik.

“Suspek dikatakan telah lama marah terhadap perbuatan mangsa yang suka membuang air di merata-rata tempat.
“Mangsa pula mempunyai masalah penglihatan dan tidak mampu bergerak,” katanya.
Katanya, kes disiasat mengikut Seksyen 302 Kanun Keseksaan sementara menunggu laporan psikiatri suspek dan hasil bedah siasat terhadap mangsa.
Seramai 50 penghuni termasuk tiga wanita ditempatkan di pusat jagaan berkenaan yang dikhususkan kepada pesakit mental. K! ONLINE


Al Jazeera tiada lesen terbit dokumentari
Oleh ZULKIFLI MANZOR

20 Julai 2020, 9:21 pm
KUALA LUMPUR – Siasatan mendapati stesen penyiaran antarabangsa, Al Jazeera tidak memiliki lesen pengeluaran filem untuk penerbitan dokumentari berjudul ‘Locked Up in Malaysia’s Lockdown’ di negara ini.
Perbadanan Kemajuan Filem Nasional Malaysia (Finas) berkata, siasatan turut mendapati Al Jazeera tidak membuat permohonan untuk Surat Perakuan Penggambaran bagi membuat liputan dokumentari berkenaan.
“Finas akan memberi kerjasama sepenuhnya kepada pihak Polis Diraja Malaysia (PDRM) dalam menjalankan siasat terhadap Al Jazeera,” kata Finas dalam satu kenyataan hari ini.
Menurut Finas, siasatan di bawah Seksyen 22(1) Akta Finas 1981 (Pindaan 2013) kerana menjalankan aktiviti perfileman iaitu menjalankan pengeluaran filem dokumentari tanpa lesen sah daripada FINAS. – K! ONLINE


Aiman Afif tercabar kehadiran Wan Kuzri
Oleh MUHAMMAD ZUHAILY BADLISHAH

20 Julai 2020, 8:54 pm
PEMAIN muda Kedah, Mohd. Aiman Afif Md. Afizul tercabar dengan kehadiran pemain kelahiran Amerika Syarikat, Wan Ahmad Kuzri Wan Ahmad Kamal dalam kem latihan pusat fasa pertama skuad bawah 19 tahun (B-19) kebangsaan.
Bagaimanapun, pemain berusia 19 tahun itu tidak akan mengalah dan sedia bersaing dengan Kuzri, 18, merebut tempat di bahagian tengah skuad B-19 untuk Kejuaraan Konfederasi Bolasepak Asia (AFC) B-19 di Tashkent, Uzbekistan dari 14 hingga 31 Oktober depan.
“Kuzri seorang pemain yang lincah dan teknik permainannya sangat bagus. Ia secara tidak langsung pemain-pemain lain pun boleh belajar bersama.
“Kehadiran Kuzri sebenarnya memberikan persaingan yang sihat di bahagian tengah. Memang rasa tercabar tetapi saya akan melakukan yang terbaik.
“Bukan saya seorang tetapi semua pemain akan membuktikan yang terbaik sepanjang sesi latihan supaya dapat terus kekal bersama skuad,” katanya sewaktu sesi latihan skuad B-19 di Wisma Persatuan Bola Sepak Malaysia, Kelana Jaya petang tadi.
Aiman Afif sebelum ini pernah menjadi perhatian netizen apabila gambarnya bersama skuad utama Kedah dikatakan seiras pelakon drama popular tanah air, Mohammed Zaedy Ashraf Rosmadi atau lebih dikenali sebagai Aedy Ashraf.

Dalam masa sama, pemain dari skuad Piala Presiden Kedah itu mengakui banyak mempelajari perkara baharu sepanjang 15 hari menjalani latihan bersama skuad B-19 kebangsaan.
Justeru, Aiman Afif bertekad untuk memikat barisan kejurulatihan agar namanya tersenarai dalam senarai akhir agar dapat membantu skuad B-19 meraih keputusan cemerlang di Tashkent nanti. – K! ONLINE


FMM mahu moratorium dilanjutkan enam bulan lagi
Oleh KOSMO!

20 Julai 2020, 10:06 pm
KUALA LUMPUR – Persekutuan Pekilang-pekilang Malaysia (FMM) memohon agar moratorium pinjaman untuk perusahaan kecil dan sederhana yang akan berakhir pada September ini dilanjutkan selama enam bulan lagi.
Presidennya, Tan Sri Soh Thian Lai berkata, cadangan tersebut akan memberi ruang kepada kumpulan tersebut untuk meringkatkan beban aliran tunai yang dihadapi PKS.
“Ini akan memberi ruang yang terbaik kepada usahawan pada masa sekarang.
“Peluang ini juga akan menyediakan bantuan kewangan kepada mereka yang kini kurang mampu dari segi ekonomi, terutamanya syarikat-syarikat yang bergelut untuk mempertahankan perniagaan masing-masing dan pekerja yang diberhentikan dan kehilangan sumber pendapatan,” katanya dalam kenyataan yang dikeluarkan di sini semalam.
FMM menjelaskan, banyak perniagaan, terutamanya yang terbabit dalam produk dan perkhidmatan tidak penting, hanya memulakan operasi selepas Perintah Kawalan Pergerakan Pemulihan (RMCO) pada 10 Jun lalu.
Thian Lai menjelaskan, melalui cadangan melanjutkan moratorium tersebut, ia akan membolehkan PKS memanfaatkan pelbagai inisiatif yang telah diperkenalkan di bawah Pelan Jana Semula Ekonomi Jangka Pendek PENJANA, tanpa membebankan perniagaan dengan kos membayar hutang dan mampu mengurangkan kos kelangsungan perniagaan mereka.

Syarikat-syarikat pembuatan yang menyokong industri pembinaan dan hospitaliti juga terus merasai impaknya memandangkan sektor-sektor ini hanya boleh menyambung semula operasi selepas syarat-syarat tambahan dan langkah berjaga-jaga serta Prosedur Operasi Standard (SOP) dilaksanakan, kata beliau.
“Sektor-sektor dan perniagaan ini memerlukan masa yang lebih lama untuk menangani kemusnahan COVID-19 dan impak ke atas perniagaan mereka,” kata beliau.
Selain itu, tambah beliau, sehingga 6 Julai lalu, Program Subsidi Upah (WSP) telah memanfaatkan 310,622 majikan membabitkan 2.48 juta pekerja.
Program WSP yang telah dilanjutkan selama enam bulan, kemungkinan berakhir pada September. Ini bertepatan dengan dengan tempoh tamatnya moratorium pinjaman dan dibimbangi akan memberi masalah berganda ke atas perniagaan, sekali gus menjejaskan daya mampan dan inisiatif untuk memulihkan perniagaan mereka.


Gangguan bekalan air di Klang, Kuala Langat
Oleh ZULKIFLI MANZOR

20 Julai 2020, 11:30 pm
KUALA LUMPUR – Beberapa kawasan di Klang dan Kuala Langat, Selangor dijangka mengalami gangguan bekalan air tidak berjadual disebabkan kejadian paip pecah di Klang pada pukul 4 petang hari ini.
Ketua Komunikasi Korporat Pengurusan Air Selangor Sdn. Bhd., Elina Baseri berkata, kawasan terjejas di Klang adalah Bandar Bistari, Batu 5 dan 6 Sijangkang serta Jalan Johan Setia.
“Kawasan terjejas di Kuala Langat adalah seluruh kawasan Sijangkang dan Kampung Medan, Jalan Sijangkang Utama, Eco Sanctuary, Batu 9 Kebun Baru, Taman Perwira dan Taman Seri Medan.
“Turut terjejas kawasan Taman Sijangkang Jaya dan Tropicana Aman,” katanya dalam satu kenyataan media di sini hari ini.
Elina berkata, bantuan air melalui lori tangki ke kawasan terlibat digerakkan bagi membantu penduduk yang terjejas. – K!ONLINE


Peluang terbaik Wan Kuzri pamer kemampuan sebenar
Oleh MUHAMMAD ZUHAILY BADLISHAH

20 Julai 2020, 8:40 pm
DUA aksi persahabatan skuad bawah 19 tahun (B-19) kebangsaan bakal menjadi medan pertama menguji kemampuan pemain muda negara kelahiran Amerika Syarikat, Wan Ahmad Kuzri Wan Ahmad Kamal.
Bagaimanapun, ketua jurulatih skuad B-19 negara, Brad Maloney masih belum memutuskan dua lawan bakal dihadapi anak-anak buahnya yang dijangka diadakan sebelum tamat kem latihan pusat fasa pertama pada 26 Julai ini.
“Buat masa sekarang masih awal untuk menilai Kuzri kerana dia baru sertai beberapa sesi latihan sejak Selasa lalu. Lagi pun tak banyak sesi bola sepak dapat dilakukan pada hujung minggu.
“Kami bercadang untuk mengadakan dua perlawanan persahabatan. Sekarang fokus kami lebih kepada memastikan para pemain bersedia untuk menghadapi dua aksi persahabatan nanti.
“Kalau boleh memang saya mengharapkan dia (Kuzri) dapat libatkan diri dengan aksi persahabatan ini,” katanya sewaktu sesi latihan skuad B-19 di Wisma Persatuan Bola Sepak Malaysia di Kelana Jaya petang tadi.
Dalam masa sama, Maloney, 48, menegaskan beliau tidak terkesan dengan perhatian dan tumpuan meluas yang diberikan kepada pemain dari Akademi Bola Sepak St. Louis itu.

“Memang normal apabila seseorang pemain itu sedikit berbeza, lebih-lebih lagi datang dari luar negara. Begitupun dia tetap perlu buktikan dia layak secara merit untuk berada dalam skuad sama seperti pemain-pemain lain.
“Walaupun dia ada potensi dan boleh menjadi aset pasukan tetapi tiada mana-mana pemain terjamin tempat untuk tersenarai ke sesi pemilihan terakhir,” jelasnya jurulatih dari Australia itu. – K! ONLINE


Banjir terburuk, mangsa reda dengan ujian
Oleh KOSMO!

20 Julai 2020, 7:54 pm
Oleh SITI A’ISYAH SUKAIMI
DENGKIL – “Banjir kali ini lebih buruk berbanding kejadian pada 2012 dan 2015,”
Itulah luahan salah seorang mangsa banjir, Asiah Taib, 39, yang terjejas akibat banjir ekoran hujan lebat sejak Sabtu lepas di beberapa kawasan di Dengkil.
Ibu kepada lapan orang anak yang tinggal di Kampung Seri Tanjung di sini berkata, air naik begitu cepat dan mengalir deras sehingga dia tidak sempat berbuat apa-apa.
“Kami sempat menyelamatkan barangan penting ke tempat tinggi namun ada juga yang rosak.
“Saya, suami dan anak mengangkat barangan ke tempat tinggi dan ada juga ditempatkan di dalam perabot tetapi disebabkan air semakin naik, perabot itu tumbang dan tenggelam ke dalam air. Beberapa buku sekolah anak juga basah terkena air,” katanya ketika ditemui di pusat pemindahan Dewan Sekolah Jenis Kebangsaan Cina (SJKC) Dengkil di sini hari ini.

Sementara itu, seorang lagi mangsa banjir, Mohd Yunus Marzuki, 63, yang juga penduduk Taman Desa berkata, air memasuki rumahnya setinggi paras pinggang dan menyifatkan banjir kali ini tidak seburuk tahun sebelumnya.
“Kami sekeluarga sempat mengangkat barang ke tingkat atas namun ada juga yang tidak sempat seperti almari.
“Sebenarnya kami sudah biasa berdepan dengan banjir kilat antaranya pada tahun 2003 dan ia adalah yang terburuk. Jadi kami sentiasa berjaga-jaga dan bersedia,” katanya ketika ditemui di rumahnya di sini hari ini.
Dalam pada itu, Pegawai Angkatan Pertahanan Awam (APM) Daerah Sepang, Azli Muhidin berkata, sehingga semalam, mangsa yang ditempatkan di Dewan Jenderam Hilir sudah mendaftar keluar dan pulang ke rumah masing-masing namun pusat pemindahan itu tidak ditutup.
Katanya, sebanyak lima pusat pemindahan disediakan iaitu di Dewan Orang Ramai Dengkil, Dewan SJKC Dengkil, Sekolah Rendah Agama Dengkil, Dewan Majlis Perbandaran (MP) Sepang Gemilang dan Dewan Jenderam Hilir.
“Kita perlu menambah pusat pemindahan ini memandangkan perlunya penjarakan sosial. Khemah yang dipasang juga boleh memuatkan empat hingga lima orang dan untuk keluarga ramai, kita menyediakan dua khemah,” katanya.
Berdasarkan maklumat yang dipaparkan di pusat pemindahan hari ini, seramai 260 mangsa ditempatkan di Dewan SJKC Dengkil, 129 mangsa di Sekolah Rendah Agama Dengkil dan 81 mangsa di Dewan Orang Ramai Dengkil.
Hujan lebat yang mengakibatkan banjir kilat di daerah ini pada Sabtu lepas menyebabkan beberapa kawasan terjejas seperti Taman Desa, Jenderam Hulu, Kampung Orang Asli Jenderam Hulu, Revolusi Hijau, Taman Lestari, Mewah Kampung Lalang, Kampung Cemperai, Sri Tanjong, Taman Mas, Taman Kristal, Taman Permata dan Taman Baiduri. -K! ONLINE


Pavitra individu pertama dipilih Ikon Bandaraya Ipoh
Oleh KOSMO!

20 Julai 2020, 7:22 pm
Oleh SHAARANI ISMAIL
IPOH – Youtuber sensasi masakan, Sugu Pavitra, 28, diangkat sebagai individu pertama yang dipilih sebagai Ikon Bandaraya Ipoh oleh Majlis Bandaraya Ipoh (MBI).
Datuk Bandar Ipoh, Datuk Rumaizi Baharin, berkata pengiktirafan S. Pavitra sebagai ikon adalah sebagai menghargai dan mengiktiraf kejayaannya sebagai ikon yang sedang menonjak naik dalam saluran YouTube yang berasal dari Ipoh.
Katanya, sebagai anak kelahiran Buntong Ipoh, MBI ingin memberikan pengiktirafan dan penghargaan atas usahanya yang kini cukup dikenali dan mempunyai lebih 700,000 pengikut dalam YouTube.
“Perdana Menteri, Tan Sri Muhyiddin Yassin pun sudah beri pengiktirafan kepada Pavitra dan kita harap beliau akan terus berjaya dalam bidang diceburi,” katanya pada sidang media di sini hari ini.
Rumaizi berkata, MBI sedang mengumpul senarai calon Ikon Bandaraya Ipoh dan mensasarkan 100 individu untuk disenarai sebagai ikon berkenaan.

Katanya, ikon berkenaan dianugerahkan kepada sesiapa sahaja yang memberikan sumbangan dan menunjukkan kejayaan cemerlang dalam mengharumkan nama bandar raya Ipoh.
“Buat masa ini seramai 10 individu dari pelbagai bidang dan latar belakang sudah dikenalpasti.
“Ia membabitkan semua anak bandar raya yang lahir dan memberikan sumbangan dari pelbagai latar belakang termasuk usahawan, penjawat awam, tokoh agama dan beberapa bidang lain,” katanya.
Katanya, MBI merancang untuk memberi dan menyampaikan anugerah ikon berkenaan pada sambutan Hari Bandaraya Ipoh pada tahun hadapan.
Rumaizi yang juga Pengerusi Jawatankuasa Pemilihan Ikon Bandaraya Ipoh berkata, penerima Ikon Bandaraya Ipoh tidak semestinya terdiri daripada individu yang masih hidup, sebaliknya ia juga boleh diberikan kepada mereka yang sudah meninggal dunia tetapi banyak menabur jasa terhadap pembangunan Ipoh sejak ia dibuka pada 1887 sehingga kini.
Sementara itu, Pavitra berkata, dia sangat bersyukur dan berterima kasih atas penghargaan dan pengiktirafan yang diberikan MBI atas kejayaannya sebagai seorang Youtuber.
“Terima kasih kepada semua yang banyak menyokong dan memberikan semangat atas usaha yang saya lakukan,” katanya.


Jalan ditutup akibat mendapan tanah
Oleh AHMAD SHAHERMAN SHAMSURI

20 Julai 2020, 7:29 pm
KUALA LUMPUR – Dewan Bandaraya Kuala Lumpur (DBKL) terpaksa menutup berdekatan Pangsapuri Residensi 16, Jalan Taman U Thant, Taman U Thant di sini sejak semalam ekoran mendapan tanah dan runtuhan tembok.
Kosmo! difahamkan mendapan tanah kira-kira satu meter itu terletak hanya 15 meter dari pangsapuri itu.
DBKL dalam satu kenyataan memaklumkan, pihaknya menerima aduan berkaitan kejadian itu kira-kira pukul 3.35 petang.
“Siasatan dan pemantauan mendapati pokok dan tiang kabel telekom yang terdapat di lokasi hampir tumbang.
“Terdapat juga aliran air di kawasan mendapan dan skuad penyelamat telah bertindak menutup jalan berikutan khuatir akan membahayakan keselamatan orang awam,”katanya menerusi satu kenyataan di laman Facebooknya hari ini.
Menurut kenyataan itu lagi, agensi sahabat seperti Air Selangor telah dimaklumkan berhubung kejadian tersebut bagi tindakan lanjut.

“Orang awam dinasihati untuk tidak melewati kawasan berkenaan dan mematuhi penanda yang telah letakkan,”nasihatnya. – K!ONLINE


[VIDEO] Tanah mendap kerana cerucuk pembinaan LRT3
Oleh MOHD YUNUS YAKKUB

20 Julai 2020, 7:30 pm
KLANG – Mendapan tanah kira-kira 30 meter persegi berlaku di Jalan Klang – Banting susulan kerja-kerja menanam cerucuk bagi pembinaan projek pembinaan Transit Aliran Ringan 3 (LRT3).
Kejadian yang berlaku kira-kira pukul 3 petang berhampiran persimpangan lampu isyarat di kampung Johan Setia mengakibatkan penutupan jalan sepenuhnya di jalan tersebut.
Ketua Polis Daerah Klang Selatan, Asisten Komisioner  Shamsul Amar Ramli berkata, susulan itu kenderaan yang menggunakan jalan berkenaan kini dilencongkan ke arah Taman Bayu Emas, Kampung Johan Setia dan ke Lebuhraya Shah Alam atas sebab keselamatan.
“Mendapan berkenaan berlaku di persimpangan lampu isyarat Kampung Johan Setia menghala ke Banting, pada awal kejadian polis membuka satu lorong kontra bagi kegunaan kenderaan yang menghala ke arah Banting.
“Bagaimanapun selepas beberapa jam, mendapan turut dikesan berlaku dilaluan kontra berkenaan dan kini lorong bagi kedua-dua arah ditutup,” katanya dalam satu kenyataan di sini hari ini.
Shamsul Amar turut menjelaskan, pihak Jabatan Kerja Raya dan MRCB George Kent selaku rakan pelaksana projek berkenaan kini berada dilokasi bagi menyiasat perkara berkenaan.

Dalam pada itu, jurucakap MRCB George Kent ketika dihubungi pihaknya akan mengeluarkan kenyataan berhubung kejadian tersebut dalam masa terdekat. – K! ONLINE


Kurang cergas punca empat pelatih skuad B-19 digugurkan
Oleh MUHAMMAD ZUHAILY BADLISHAH

20 Julai 2020, 8:31 pm
KETUA jurulatih skuad Bawah 19 tahun (B-19) kebangsaan, Brad Maloney terpaksa menggugurkan empat pemain daripada senarai 35 pelatih kerana tahap kecergasan yang kurang memuaskan.
Empat pemain yang terpaksa meninggalkan kem latihan pusat fasa pertama itu ialah penjaga gol dari Sabah, Mohd. Azlizan Mohd. Azlan, Mohammad Nazemizan Naslon (Sabah), Mohammad Zarif Syamil Mohammad Zaman (Melaka) dan Abdul Raziq Abdul Rahim (Melaka).
Bagaimanapun, pengendali berusia 48 tahun itu menegaskan, pengguguran keempat-empat pemain berkenaan tidak bermakna pintu sudah tertutup buat mereka untuk dipanggil semula dalam kem latihan skuad B-19 selepas ini.
“Selepas dua minggu penilaian, kami mendapati empat pemain ini sedikit ketinggalan di belakang pemain-pemain lain dari segi tahap kecergasan.
“Jadi, kami menasihatkan mereka untuk pulang ke negeri masing-masing dan cuba mendapatkan semula tahap stamina terbaik.
“Begitupun, mereka tetap berada dalam radar untuk dipanggil pada masa depan,” katanya kepada pemberita sewaktu sesi latihan hari ke-15 skuad B-19 di Wisma Persatuan Bola Sepak Malaysia, Kelana Jaya petang tadi.

Maloney juga memberikan pelepasan kepada salah seorang pelatihnya iaitu Mohd. Nasip Mohammad Zain untuk pulang ke Sabah kerana ibu penyerang berusia 19 tahun itu meninggal dunia.
Ia bermakna skuad B-19 kebangsaan ketika ini cuma mempunyai 31 pelatih untuk kem latihan pusat fasa pertama menghadapi Kejuaraan Konfederasi Bolasepak Asia (AFC) B19 di Tashkent, Uzbekistan dari 14 hingga 31 Oktober depan.
Ini kerana jurulatih dari Australia itu memanggil seorang pemain baharu iaitu penjaga gol Akademi Mokhtar Dahari, Adib Haikal Mohd. Shukri. – K! ONLINE


Restoran Line Clear beri bacaan percuma akhbar Kosmo!, Utusan Malaysia esok
Oleh KOSMO!

20 Julai 2020, 7:31 pm
Oleh NOOR HASLIZA NUSI
GEORGE TOWN – Pengusaha Restoran Nasi Kandar Line Clear, Jalan Penang di sini mengambil insiatif menyediakan bacaan percuma akhbar Kosmo! dan Utusan Malaysia kepada pelanggannya selama seminggu mulai esok.
Sahubar Ali Mohd. Hanibah, 62, berkata, langkah itu sebagai tanda sokongan bagi pembukaan semula dua akhbar tersebut yang sebelum ini banyak memberi liputan berita meluas berkaitan restorannya.
Menurutnya, penjualan semula dua akhbar berbahasa Melayu itu sememangnya memberi banyak impak kepada pembaca termasuk dalam usaha memartabakan penggunaan bahasa Melayu dalam kalangan rakyat Malaysia.
“Saya antara individu yang berasa gembira dengan berita pembukaan semula akhbar Kosmo! dan Utusan Malaysia. Sebelum ini, mereka banyak menyokong perniagaan kami dengan membuat pelbagai liputan berita dan rencana.
“Peringkat permulaan, saya akan memberi bacaan dua akhbar ini kepada pelanggan restoran mulai esok selama seminggu. Pelanggan berpeluang mendapatkan berita-berita menarik sambil menikmati hidangan nasi kandar asli,” katanya ketika ditemui di sini hari ini.

Sahubar Ali turut merancang mengadakan jualan akhbar Kosmo! dan Utusan Melayu di lokasi perniagaan warisan itu nanti. – K! ONLINE


Polis serbu rumah mahu dijadikan makmal ganja
Oleh KOSMO!

20 Julai 2020, 7:18 pm
Oleh NUR NAZLINA NADZARI
KANGAR – Hasrat tiga lelaki untuk menjadikan sebuah rumah kampung di Beseri dekat sini sebagai makmal memproses ganja tidak kesampaian apabila mereka diberkas polis pada Khamis lalu.
Dalam serbuan kira-kira pukul 6 petang itu, sepasukan polis Jabatan Siasatan Jenayah Narkotik Perlis merampas
ketulan mampat daun kering disyaki ganja seberat 959.4 gram, 3.3 gram serbuk dan biji kering disyaki ganja serta
sebatang pokok ganja.
Polis turut merampas 200 mililiter cecair dipercayai minyak ganja. Nilai keseluruhan rampasan adalah RM3,500.
Susulan tangkapan tersebut, polis menahan seorang lagi suspek lelaki di sebuah rumah teres di Taman Utama Kangar kira-kira pukul 7.45 pagi, keesokan harinya.
Serbuan kedua melibatkan rampasan satu ketulan mampat berisi daun kering disyaki ganja seberat 36.7 gram serta serbuk dan biji kering disyaki ganja seberat 5.9 gram yang kesemuanya bernilai RM1,630.

Ketua Polis Perlis, Datuk Surina Saad berkata, kesemua suspek yang ditahan berusia 25 dan 26 tahun dengan seorang daripada mereka merupakan lulusan diploma kejuruteraan sebuah universiti awam.
“Berdasarkan apa yang kami lihat, suspek-suspek berusaha untuk menjadikan tempat itu (rumah di Beseri) sebagai lokasi memproses ganja yang mana biji benih ganja juga ditemui,” katanya pada sidang akhbar di Ibu Pejabat Polis Kontinjen (IPK) Perlis di sini hari ini.
Kata beliau, pokok ganja yang dirampas berusia sekitar tiga bulan dan daunnya akan dipetik apabila mencapai usia antara dua hingga tiga tahun.
Tambahnya, polis telah mengenal pasti beberapa suspek lagi daripada rangkaian sindiket yang sama.
“Kita akan mengesan mereka seterusnya membuat tangkapan,” ujarnya.-K! ONLINE


Polis kesan dua wanita conteng mural
Oleh MOHD YUNUS YAKKUB

20 Julai 2020, 7:40 pm
SHAH ALAM – Polis kini sedang mengesan dua individu dipercayai wanita yang terlibat dalam kes menconteng mural empat pemimpin di Taman Cahaya Alam, Seksyen U12 di sini semalam.
Ketua Polis Daerah Shah Alam, Asisten Komisioner Baharudin Mat Taib berkata, ini berdasarkan rakaman televisyen litar tertutup (CCTV) yang diterima pihaknya.
“Kita sedang mengesan mereka. Beri masa kepada pihak polis untuk menyiasat perkara ini dan diharap mana-mana pihak tidak sewenang-wenangnya mengeluarkan kenyataan,” ”katanya ketika dihubungi di sini hari ini.
Kosmo! Online terdahulu melaporkan empat mural gergasi memaparkan potret Al-Sultan Abdullah, Perdana Menteri, Tan Sri Muhyiddin Yassin; Menteri Kanan (Keselamatan), Datuk Seri Ismail Sabri Yaakob; Ketua Pengarah Kesihatan, Datuk Dr. Noor Hisham Abdullah dan Presiden Pas, Datuk Seri Abdul Hadi Awang itu disedari diconteng kira-kira pukul 8 pagi.
Kejadian itu disedari oleh pekerja sebuah restoran berdekatan selepas melalui kawasan mural tersebut. – K! ONLINE


Kasma enggan berputus asa
Oleh MUHAMMAD RIDUAN MOHD HANAFIAH

20 Julai 2020, 7:51 pm
PELUMBA muda negara, Kasma Daniel Kasmayudin enggan berputus asa dan nekad untuk memperagakan aksi yang lebih baik menjelang perlumbaan ketiga di Jerez hujung minggu ini.
Kasma turun sebagai pendatang baharu bagi kelas Moto2 dan menjadi pelumba termuda beraksi dalam saingan tersebut bersama pasukan Onexox TKKR Sag Team.
Pada perlumbaan tersebut, Kasma yang memulakan perlumbaan di petak ke-30 berjaya mengakhiri saingan di kedudukan ke-22 sekali gus mengutip pengalaman penting bagi memahami karakter jentera Moto2 dan litar untuk tahun pertamanya.
“Saya sangat gembira dapat menamatkan perlumbaan kerana ini adalah objektif utama kami. Saya perlu terus belajar langkah demi langkah untuk terus maju dan menimba pengalaman.
“Ini adalah perlumbaan paling panjang yang saya lalui dan keadaannya sangat sukar. Saya harap  dapat terus mempamerkan peningkatan yang lebih baik,” kata Kasma.
Dalam saingan Moto2, Kasma bergandingan bersama pelumba Australia, Remy Gardner. – K! ONLINE


Raja Salman dimasukkan ke hospital
Oleh KOSMO!

20 Julai 2020, 7:35 pm
RIYADH, Arab Saudi – Pemerintah Arab Saudi, Raja Salman Bin Abdulaziz dimasukkan ke sebuah hospital di sini akibat radang pundi hempedu.
Pihak istana dalam kenyataan yang disiarkan Agensi Berita Saudi menyatakan, Raja Salman, 84,  dimasukkan ke Hospital Raja Faisal hari ini untuk menjalani pemeriksaan kesihatan akibat penyakit kolesistitis.
Kenyataan sama bagaimanapun tidak mengulas lanjut.
Sementara itu, Menteri Luar, Raja Faisal bin Farhan berkata, lawatan Perdana Menteri Iraq, Mustafa al-Kadhimi ke Arab Saudi yang dijadualkan berlangsung hari ini terpaksa ditunda berikutan perkembangan tersebut.
“Sebagai mengiktiraf lawatan yang sangat penting dan keinginan untuk menjayakannya, kepimpinan kerajaan ini dan Iraq memutuskan untuk menangguhkan lawatan tersebut,” katanya.
Di bawah pemerintahan Raja Salman, Arab Saudi melaksanakan reformasi ekonomi untuk menghadapi era pasca minyak dan memberikan lebih banyak hak kepada wanita. Riyadh juga melaksanakan dasar luar lebih berani dan menyertai perang di negara jirannya, Yemen.

Raja Salman menaiki takhta selepas kemangkatan   saudara tirinya,  Raja Abdullah yang berumur kira-kira 90 tahun. – AFP


4 Dara 4 Nyonya terjah survival teater era PKPP
Oleh ARINA CHE AZLAN

20 Julai 2020, 6:47 pm
Tidak mahu menunggu lama, itu kata-kata penerbit dan pengarah teater tersohor, Siti Rohayah Attan apabila kerajaan mengumumkan industri seni, hiburan dan teater boleh beroperasi sepanjang Perintah Kawalan Pergerakan Pemulihan (PKPP).
Meskipun produksi teater masih terbatas dengan beberapa tatacara prosedur standard operasi (SOP), namun norma baharu tersebut tidak menghalang Rohayah merencanakan pementasan teaternya, 4 Nyonya 4 Dara pada Oktober ini.

Siti Rohayah
Bertindak selaku penerbit, dia sudah pun merisik beberapa nama besar bagi menjayakan teater berkenaan seperti Misha Omar, Farahdhiya, Amy Mastura dan Norzizi Zulkifli yang diharap sempat merebut slot pada hujung bulan Oktober akan datang.
“Saya sedang giat mencari tajaan bagi pementasan ini dan kami memerlukan kos sekitar RM400,000 untuk menampung perbelanjaan produksi.
“Saya berterima kasih juga kepada pihak kerajaan kerana membuat pengecualian sewa bagi menggunakan pentas Istana Budaya sebagai tanda sokongan merancakkan semula industri seni,” katanya kepada Kosmo! baru-baru ini.
Tambahnya lagi, biarpun ruang kapasiti penonton dihadkan kepada 500 orang sahaja, itu tidak memberi alasan untuk bekerja sambil lewa.

“Kualiti perlu dijaga supaya penonton berpuas hati. Sudah setengah tahun, produksi teater tidak aktif. Jadi, apabila peluang sudah terbuka, saya perlu buat sehabis baik,” tegasnya lagi.
Teater 4 Nyonya 4 Dara ditulis oleh Wisran Hadi akan diarahkan oleh Dr. Rosminah Mohd. Tahir dan dijangka menemui penonton di Istana Budaya bermula 27 Oktober hingga 1 November depan.
Penganjur teater dan konsert menikmati pengecualian sewa premis bawah Kementerian Pelancongan, Seni dan Budaya (MOTAC) selama enam bulan mulai 1 Jun lalu.
Takut
Sementara itu, Ketua Pengarah Istana Budaya, Zaiton Md. Desa berkata, meskipun pengecualian sewa sudah diberikan, masih banyak produksi luar yang berfikir dua kali untuk mementaskan karya di Istana Budaya.

Zaiton Md. Desa

Alasan paling ketara ialah jumlah tiket yang boleh dijual tidak boleh melebihi 500 keping. Faktor tersebut membimbangkan pihak berkenaan andai tidak mampu meraih semula modal pembikinan teater yang dipentaskan.
Jika mengikut kapasiti asal, pentas Panggung Sari di Istana Budaya boleh menampung 1,400 penonton dalam satu masa.
Kini, separuh daripada jumlah tersebut perlu dikurangkan bagi mematuhi tuntutan SOP PKPP dan situasi sebegitu menyumbang kerisauan produksi luar.
Istana Budaya sudah mula menerima beberapa permohonan pementasan biarpun tidak serancak dahulu.
“Untuk permulaan, kami mengisi slot yang ada dengan persembahan produksi dalaman Istana Budaya yang sudah lama tertunda.
“Antara konsert yang sudah dilaksanakan termasuk Konsert Norma Baharu yang dijayakan Datuk M. Nasir dan Zizi Kirana pada 17 Julai lalu. Konsert itu sebagai pengenalan bagi SOP baharu pementasan di Istana Budaya sepanjang PKPP ini,” ujar Zaiton. K!ONLINE


Jurujual maut, kereta rempuh pembahagi jalan
Oleh AHMAD SHAHERMAN SHAMSURI

20 Julai 2020, 6:08 pm
KUALA LUMPUR – Seorang pemuda maut apabila kereta yang dipandunya terbabas dan melanggar besi pembahagi jalan dalam satu kejadian di Jalan Sungai Besi arah pusat bandar di sini awal pagi tadi.
Dalam kejadian kira-kira pukul 2.30 pagi itu, mangsa, Lee Ming Fong, 21, disahkan meninggal dunia di tempat kejadian akibat kecederaan parah pada kepala.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, ketika kejadian mangsa dipercayai dalam perjalanan pulang ke rumahnya di Bandar Country Homes, Rawang.
“Setibanya di lokasi kejadian, kereta jenis Perodua Myvi yang dipandu jurujual itu hilang kawalan sebelum merempuh besi pembahagi jalan.
“Akibat pelanggaran itu, mangsa disahkan meninggal dunia di lokasi kejadian. Mayat mangsa kemudiannya dibawa ke Hospital Universiti Kebangsaan Malaysia (HUKM) untuk dibedah siasat,”katanya ketika dihubungi di sini hari ini.
Kes disiasat mengikut Seksyen 41 (1) Akta Pengangkutan Jalan 1987.-K! ONLINE.


Dua lelaki cuba lari dikepung polis
Oleh KOSMO!

20 Julai 2020, 6:08 pm
Oleh SITI NUR MAS ERAH AMRAN
SEBERANG PERAI – Selepas enggan memberhentikan kereta dan melarikan diri di sekitar Butterworth, dua lelaki akhirnya berjaya ditahan selepas dikepung polis di Jalan Raja Uda di sini semalam.
Terdahulu, kedua-dua suspek warga tempatan yang masing-masing berusia 50 dan 32 tahun itu diarahkan berhenti oleh anggota polis yang membuat rondaan bagi tujuan pemeriksaan kira-kira pukul 7 petang.
Sebaliknya, suspek yang memandu Proton Iswara bertindak memecut dari Jalan Bagan Lalang dan merempuh tiga kenderaan awam sebelum ditahan di hadapan Sekolah Jenis Kebangsaan Cina Kwang Hwa.
Ketua Polis Daerah Seberang Perai Utara, Asisten Komisioner Norzainy Mohd. Noor berkata, suspek mengalami kecederaan kecil pada kening ekoran berlakunya pergelutan.
“Pemeriksaan mendapati terdapat dua paket plastik lutsinar berisi serbuk putih dipercayai dadah dan hasil saringan awal ujian air kencing mendapati mereka positif dadah jenis methamphetamine.

“Suspek masing-masing didapati turut memiliki empat dan satu rekod jenayah lampau,” katanya kepada pemberita di sini hari ini.
Menurutnya, kes itu disiasat mengikut Seksyen 39A(1) dan Seksywn 15(1)A Akta Dadah Berbahaya 1952.
Sementara itu, beliau turut menasihati pemilik kenderaan yang mengalami kerosakan dalam kejadian itu untuk membuat laporan di mana-mana balai polis berdekatan dengan segera. -K! ONLINE


Rayuan BSH 2020 dibuka 7 Ogos depan
Oleh NOR IDAYU BOSRO

20 Julai 2020, 6:29 pm
PUTRAJAYA – Bayaran fasa ketiga Bantuan Sara Hidup (BSH) 2020 akan dibuat pada 24 Julai ini membabitkan lima juta penerima dengan membabitkan peruntukan sebanyak RM3 bilion.
Kementerian Kewangan berkata, peruntukan itu akan memanfaatkan hampir 4.28 juta penerima BSH merangkumi 3.75 juta isi rumah dan 0.53 juta individu bujang berumur 40 hingga 59 tahun.
“Bagi permohonan baharu BSH yang layak tetapi belum menerima bayaran Fasa 1 dan 2, bayaran berkenaan akan dibuat secara sekali gus dalam pembayaran Fasa 3 mengikut nilai kelayakan kategori BSH 2020,” katanya dalam kenyataan akhbar di sini hari ini.
Sementara itu, Kementerian Kewangan berkata, tempoh permohonan rayuan BSH 2020 akan dibuka mulai 7 Ogos hingga 6 September depan bagi memastikan program itu disasarkan kepada mereka yang benar-benar layak.
Katanya, dengan adanya proses rayuan itu, sebahagian daripada permohonan yang ditolak masih diberi ruang untuk mengemukakan rayuan beserta dokumen berkaitan untuk disemak semula oleh Lembaga Hasil Dalam Negeri (LHDN).
Permohonan Rayuan BSH 2020 boleh dibuat secara dalam talian di portal BSH di alamat https://bsh.hasil.gov.my.

Pemohon boleh hadir di mana-mana cawangan LHDN atau Pusat Khidmat Hasil (PKH) dan Pusat Transformasi Bandar (UTC). – K! ONLINE


Lagu ‘Hey Jude’ sambut kehadiran Bellingham di Signal Iduna Park
Oleh KOSMO!

20 Julai 2020, 6:55 pm
LONDON – Pemain sasaran Manchester United, Jude Bellingham akhirnya membuat keputusan menyertai Borussia Dortmund selepas melengkapkan perpindahan dari Birmingham City.
Dortmund mengeluarkan satu klip video menerusi laman sesawang Twitter rasmi kelab itu yang menunjukkan para pemain dan staff kejurulatihan mereka beramai-ramai menyanyikan lagu ‘Hey Jude’ yang dinyanyikan oleh The Beatles sebagai menyambut kehadirannya.
Dilaporkan, Bellingham menandatangani kontrak selama lima tahun di Signal Iduna Park dengan nilai perpindahan bernilai RM134.23 juta dan sekiranya jumlah wang yang di bayar oleh Dortmund itu benar, bermakna pemain tersebut menjadi pemain remaja termahal di Eropah ketika ini.
Pemain muda dari England itu mencipta fenomena bersama Birmingham apabila meledak empat gol dalam 43 penampilan bersama pasukan itu untuk musim ini dan perlawanan menentang Derby County bakal menjadi aksi terakhirnya bersama pasukan itu.
Bellingham nyata sangat teruja dengan pengumuman yang dilakukan oleh Dortmund sambil meluahkan rasa terima kasih kepada Birmingham yang memberinya peluang beraksi pada pentas profesional.
“Tidak cukup rasanya sekadar mengucapkan terima kasih kepada Birmingham di atas apa yang mereka berikan.

“Kini saya sangat gembira untuk menyertai kelab gergasi di Eropah. Dortmund adalah pasukan terbaik terutama dalam membantu pemain muda untuk meningkat. Ia adalah keputusan yang mudah untuk saya lakukan selepas menerima tawaran daripada mereka,” jelasnya.
Sebelum ini, United dan Bayern Munich kuat dikaitkan dengan perpindahan pemain tengah berkenaan tetapi Bellingham membuat keputusan mengikut jejak langkah rakan senegaranya, Jadon Sancho menyertai Dortmund pada 2017 lalu. – AGENSI

BELLINGHAM mungkin menjadi pemain remaja termahal di Eropah sekiranya jumlah perpindahan yang dibayar oleh Dortmund kepada Birmingham itu benar. – TWITTER


Keutamaan diberikan untuk dapatkan aset 1MDB
Oleh MOHD RASDAN AHMAD

20 Julai 2020, 6:55 pm
KUALA LUMPUR – Kerajaan akan terus beri keutamaan terhadap usaha mendapatkan semula aset 1Malaysia Development Berhad (1MDB).
Menteri Kewangan, Datuk Seri Tengku Zafrul Abdul Aziz berkata, bagi menzahirkan perkara tersebut, kerajaan telah mengambil tindakan proaktif merentasi pelbagai negara dan organisasi.
“Diketuai oleh Jabatan Peguam Negara, kerajaan juga sedang mengadakan perbincangan dan rundingan dengan pelbagai organisasi antarabangsa, termasuk Goldman Sachs Group Inc.
“Minggu ini, perwakilan kanan dari Goldman Sachs Group Inc. telah hadir ke Malaysia untuk meneruskan perbincangan dan rundingan dengan kerajaan,” katanya dalam satu kenyataan hari ini.
Beliau juga berharap perbincangan itu akan membuahkan hasil dan membolehkan kedua-dua pihak mencapai kata sepakat mengenai pemulangan aset 1MDB kepada Malaysia. – K! ONLINE


Patutlah tayang badan, rupa-rupanya dah bercerai
Oleh KOSMO!

20 Julai 2020, 6:27 pm
Hampir setiap bulan Diva akan dapat cerita tentang pelakon, Sharifah Sakinah. Kalau bukan daripada teman-teman, mesti daripada cerita gosip dalam media sosial. Dia macam tidak serik dan sangat kalis kritikan netizen. Makin dikecam, makin bertambah pula koleksi gambar seksinya. Sudah macam-macam jenis komen yang Diva baca, ada yang mempersoalkan akidah, akhlak dan juga bimbingan suami Sakinah. Jadi medan fitnah sangat!
Kemudian, dalam sebuah program televisyen sensasi Sakinah memberitahu, dia memang sengaja muat naik gambar-gambar sebegitu. Katanya, seronok melihat komen netizen dan menganggap media sosial hanya tempat bergurau dengan peminat.
Alahai Sakinah, bergurau pun perlu bertempat. Punyalah orang sibuk buat mavam-macam andaian, baru Sabtu lalu Sakinah mengesahkan sudah berstatus janda. Patutlah!
Diva: Sekarang musim artis kembali ke lokasi, tak kurang ramai ke masuk mahkamah, panas-panas!


Penyamun, peragut dicekup
Oleh KOSMO!

20 Julai 2020, 7:09 pm
Oleh ISKANDAR SHAH MOHAMED
SABAK BERNAM – Polis berjaya menyelesaikan tujuh kes samun dan ragut dengan penangkapan seorang lelaki di sebuah motel di Sekinchan, baru-baru ini,.
Daerah Sabak Bernam, Superintendan Agus Salim Mohd. Alias berkata, suspek berusia 35 tahun itu ditahan pukul 4 pagi pada 14 Julai lalu bersama pelbagai barangan dipercayai hasil aktiviti jenayahnya.
Katanya, ini termasuk telefon bimbit pelbagai model, jam tangan, beg tangan dan dokumen peribadi milik mangsa.
“Siasatan awal mendapati suspek telah bergiat aktif secara sendirian sejak sebulan lalu di sekitar Sungai Besar dan Sekinchan termasuk menyebabkan seorang wanita patah tangan ketika menyamun.
“Ujian air kencing turut mendapati suspek positif dadah selain mempunyai lapan rekod jenayah lampau termasuk dadah,” katanya di sini hari ini.

Beliau menjelaskan, suspek kini direman selama empat hari dan kes disiasat mengikut Seksyen 392/394 Kanun Keseksaan. – K! ONLINE


Havertz hampiri Stamford Bridge
Oleh KOSMO!

20 Julai 2020, 7:03 pm
LEVERKUSEN – Chelsea semakin hampir untuk mendapatkan khidmat pemain sensasi Bayer Leverkusen, Kai Havertz selepas yuran perpindahan dilaporkan sudah dipersetujui kedua-dua belah pihak.
Chelsea dan Leverkusen dikatakan sedia memeterai perjanjian bernilai £73 juta (RM392 juta)  dengan Havertz turut menunjukkan minat dan serius untuk berhijrah ke Stamford Bridge.
Pada masa sama, The Blues juga tidak berdepan sebarang persaingan bagi mendapatkan pemain berusia 21 tahun itu memandangkan Real Madrid dan Manchester United sudah menarik diri.
Chelsea dijangka memiliki jentera serangan berbisa pada musim depan selepas turut mendapatkan khidmat bintang Ajax, Hakim Ziyech dan peledak RB Leipzig, Timo Werner.
Justeru, beberapa formasi bayangan sudah mula bertebaran di media sosial dengan menyaksikan jentera serangan The Blues dibarisi Werner, Havertz, Ziyech dan Christian Pulisic.
Dalam pada itu, wartawan yang paling dipercayai berhubung perpindahan pemain, Fabrizio Romano turut melaporkan Havertz semakin hampir menyarung jersi The Blues. – AGENSI


Bailly tidak alami kecederaan serius
Oleh KOSMO!

20 Julai 2020, 6:23 pm
LONDON – Pemain pertahanan Manchester United, Eric Bailly dilaporkan tidak mengalami kecederaan serius dan sudah dibenarkan pulang ke Manchester.
Pemain berusia 26 tahun itu mengalami gegaran otak selepas bertembung dengan rakan sepasukan, Harry Maguire ketika tewas 1-3 kepada Chelsea pada separuh akhir Piala FA di Wembley awal pagi tadi.
Selepas insiden berkenaan, Bailly diusung keluar padang sebelum dikejarkan ke hospital bagi menjalani pemeriksaan lanjut, namun kecederaannya tidak serius.
BAILLY (tengah ) menerima rawatan di atas padang ekoran kecederaan kepala selepas berlanggar dengan Maguire. – AFP

Pengurus United, Ole Gunnar Solskjaer mengakui ketiadaan Bailly sepanjang perlawanan memberi kelebihan kepada The Blues bagi menembusi benteng pertahanan pasukannya.
“Ketiadaannya beri impak yang cukup besar pada perlawanan hari ini. Eric (Bailly) bermain sangat baik, namun selepas dia dikeluarkan kami bolos gol pertama.
“Perlawanan tertangguh agak lama dan ia menyebabkan kami sedikit leka sehingga melepaskan gol sebelum waktu rehat. Saya akui ia sangat mengecewakan,” kata Solskjaer. – AGENSI


Tampar anak perempuan disleksia, ibu didenda RM10,000
Oleh NUZULSHAM SHAMSUDDIN

20 Julai 2020, 5:22 pm
KUALA LUMPUR – Tindakan seorang ibu tunggal yang menampar kedua-dua belah pipi anak perempuannya yang mengalami disleksia sehingga lebam, membawa padah apabila dia didenda RM10,000 oleh Mahkamah Sesyen di sini sebentar tadi.
Hakim Mahyon Talib menjatuhkan hukuman tersebut ke atas wanita berusia 33 tahun itu selepas tertuduh menukar pengakuan kepada bersalah pada hari kedua perbicaraan kesnya.
Mahkamah turut memerintahkan tertuduh dipenjara empat bulan jika gagal membayar jumlah denda itu dan tertuduh membayarnya.
Mengikut pertuduhan, wanita itu didakwa dengan sengaja melakukan penderaan terhadap kanak-kanak berusia enam tahun dua bulan, dengan menampar mukanya di sebuah rumah di Taman Tun Dr. Ismail di sini, pukul 8.30 malam hingga 9 malam pada 6 Nov 2019.
Berikutan itu pertuduhan dikemukakan mengikut Seksyen 31(1)(a) Akta Kanak-Kanak 2001 yang memperuntukkan hukuman denda maksimum RM50,000 atau penjara sehingga 20 tahun atau kedua-duanya jika sabit kesalahan.
Terdahulu, Timbalan Pendakwa Raya Nurliyana Mohd. Jafri memohon hukuman setimpal berbentuk pengajaran dikenakan dengan alasan tertuduh sepatutnya melindungi mangsa dan perlu bersabar dalam mendidik anaknya yang mempunyai masalah pembelajaran iaitu disleksia.

“Hukuman setimpal perlu dikenakan ke atas tertuduh agar menjadi pengajaran pada orang lain agar tidak melakukan kesalahan sama,” katanya.
Bagaimanapun peguam Mohd. Irwan Mohd. Mubarak yang mewakili tertuduh merayu mahkamah hukuman mengenakan denda minimum kerana anak guamnya seorang ibu tunggal dan ini adalah kesalahan pertama tertuduh.
“Tertuduh masih penjaga kepada kanak-kanak itu dan dalam kes ini anak guam saya tidak sengaja melakukan perbuatan itu dan kejadian ini adalah pertama kali berlaku sepanjang dia menjaga mangsa, ” kata peguam itu. K!ONLINE


Anggota tentera kritikal diserang gajah liar
Oleh MUHAMAD TARMIZE MOHD NOR

20 Julai 2020, 4:46 pm
GERIK – Seorang anggota tentera berpangkat Sarjan cedera parah selepas diserang gajah liar dalam kejadian di kawasan Hutan Royal Belum di sini semalam.
Dalam kejadian kira-kira pada pukul 2 petang itu, anggota tersebut sebelum itu sedang melakukan rondaan sebelum diserang gajah berkenaan menyebabkan tangan kirinya hancur.
Difahamkan anggota berkenaan melakukan rondaan di kawasan habitat gajah liar berkenaan yang mempunyai jarak kira-kira 40 kilometer dari Pangkalan Operasi Hadapan (FOB) November.
Pengarah Jabatan Perlindungan Hidupan Liar dan Taman Negara (Perhilitan) Perak, Yusoff Shariff ketika dihubungi mengesahkan kejadian tersebut. – K! ONLINE


Seludup minuman keras, isytihar topeng pelitup muka
Oleh AHMAD SHAHERMAN SHAMSURI

20 Julai 2020, 5:07 pm
PETALING JAYA – Bahagian hadapan sebuah kontena yang diisi dengan topeng pelitup muka, beg anyaman dan beg plastik, namun disebaliknya terdapat ribuan tin minuman keras.
Itu taktik licik sindiket penyeludupan minuman keras yang berjaya dibongkar Jabatan Kastam Diraja Malaysia (JKDM) Zon Tengah selepas melakukan pemeriksaan ke atas sebuah kontena di Pelabuhan Utara, Pelabuhan Klang di sini, Jumaat lalu.
Timbalan Ketua Pengarah Kastam (Penguatkuasaan dan Pematuhan), Datuk Johari Alifiah berkata, hasil pemeriksaan lanjut pihaknya telah menemui 16,200 liter minuman keras dianggarkan bernilai lebih setengah juta dalam kontena bersaiz lebih 12 meter itu.
Beliau berkata, nilai rampasan minuman tersebut adalah RM76,500, manakala jumlah cukainya dianggarkan RM437,580.
“Modus operandi sindiket ialah dengan membuat pengikraran palsu pada Borang Kastam Import bagi mengaburi pihak JKDM.
“Dagangan yang diikrarkan akan diletakkan di bahagian dapan kontena supaya minuman keras yang diseledup itu tidak kelihatan sekiranya kontena dibuka,”katanya pada sidang akhbar di sini hari ini.

Kes disiasat mengikut Seksyen 135 (1)(a) Akta Kastam 1967 dan Seksyen 74(1)(e) Akta Eksais 1976.- K! ONLINE.


Sultan Selangor murka, perbuatan biadap conteng mural pemimpin
Oleh KOSMO!

20 Julai 2020, 4:59 pm
Oleh ISKANDAR SHAH MOHAMED
SHAH ALAM – Sultan Selangor, Sultan Sharafuddin Idris Shah menzahirkan rasa murka berhubung kejadian vandalisme terhadap mural pemimpin-pemimpin negara yang berlaku di Taman Cahaya Alam, Seksyen U12, Shah Alam, Selangor.
Istana Alam Shah dalam kenyataan berkata, Sultan Sharafuddin menyifatkan contengan kata-kata kesat itu adalah perbuatan yang sangat biadap.
“Beta sangat kesal dan kecewa kerana kejadian ke atas sebuah hasil karya seni ini berlaku di negeri Selangor. Apatah lagi, Baginda amat menghargai karya seni pelukis tempatan seumpamanya.
“Beta berpandangan kejadian ini bukan dilakukan oleh orang kurang siuman atau budak-budak nakal, tetapi lebih kepada bermotifkan politik kebencian,” titah baginda.
Sehubungan itu, Sultan Sharafuddin berharap pelaku dapat ditangkap segera dan dihadapkan ke muka pengadilan.

Kosmo! Online terdahulu melaporkan lukisan mural empat potret gergasi diconteng pihak tidak bertanggungjawab yang disedari pukul 8 pagi.
Keempat potret itu adalah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah; Perdana Menteri, Tan Sri Muhyiddin Yassin; Menteri Kanan (Keselamatan), Datuk Seri Ismail Sabri Yaakob; Ketua Pengarah Kesihatan, Datuk Dr. Noor Hisham Abdullah dan Presiden Pas, Datuk Seri Abdul Hadi Awang. – K! ONLINE


Guru ditemui mati dalam kereta
Oleh MOHD SYALMIZI HAMID

20 Julai 2020, 5:37 pm
GEORGE TOWN – Persoalan mengenai ketidakhadiran seorang guru lelaki ke sebuah sekolah di sini terjawab selepas dia ditemui mati di dalam sebuah kereta di tempat letak kereta sebuah pangsapuri di Paya Terubong di sini pagi tadi.
Mayat guru yang bertugas di sebuah sekolah jenis kebangsaan Cina berusia 43 tahun itu ditemui guru besar sekolah yang pergi mencarinya kira-kira pukul 10.15 pagi.
Ketua Polis Daerah Timur Laut, Asisten Komisioner Soffian Santong berkata, ibu mangsa mendakwa guru terbabit telah pergi ke sekolah kira-kira pukul 6.30 pagi, namun guru besar memberitahu dia tidak hadir.
“Guru besar telah pergi ke rumah mangsa dan ternampak keretanya yang masih berada di blok kediaman.
“Guru besar itu melihat mangsa dalam keadaan diam diri di dalam kereta dalam keadaan enjin dihidupkan sebelum mengetuk tingkap kereta, namun tiada tindak balas,” katanya kepada pemberita di sini hari ini.
Menurut Soffian, guru besar terbabit telah membuka pintu kereta yang tidak berkunci dan cuba mengejutkan mangsa, namun tiada tindak balas.

“Dia disahkan meninggal dunia dan siasatan mendapati tiada unsur jenayah dalam kes itu.
“Ibu mangsa turut memberitahu cikgu itu tidak menghidap sebarang penyakit, namun dilihat kurang sihat sejak kebelakangan ini dan hanya membeli ubat di farmasi,” katanya. – K! ONLINE


Wanita lari kuarantin di rumah dicari Jabatan Kesihatan
Oleh MUHAMAD TARMIZE MOHD NOR

20 Julai 2020, 6:02 pm
IPOH – Seorang wanita sedang dikesan Jabatan Kesihatan Negeri Perak selepas dia dilihat keluar dari kawasan kuarantin di rumahnya dan menikmati hidangan makanan di sebuah restoran di Meru Raya di sini.
Pengarah Jabatan Kesihatan Negeri Perak, Datuk Dr. Ding Lay Ming berkata, pihaknya sedang menyiasat kes berkenaan selepas gambar wanita yang memakai gelang pengesanan kuarantin berkenaan tular di media sosial hari ini.
“Jabatan Kesihatan Negeri Perak mengambil maklum berkaitan kes wanita berkenaan.
“Tindakan serta-merta untuk menyiasat perkara ini sedang dijalankan Jabatan Kesihatan,” katanya dalam satu kenyataan di sini hari ini.
Tambah Lay Ming, tindakan undang-undang akan diambil kepada wanita berkenaan sekiranya ia didapati berasas.
Beliau turut menegaskan pemegang status Individu di bawah Pengawasan (PUS) yang gagal mematuhi arahan Perintah Pengawasan dan Pemerhatian di Rumah (HSO) di rumah masing-masing akan dikenakan tindakan undang-undang.

Sekeping gambar wanita yang memakai gelang pengesanan kuarantin sedang menikmati hidangan di sebuah restoran yang dipercayai terletak di Meru, Ipoh tular di media sosial hari ini.
Bagaimanapun identiti wanita berkenaan masih belum dikenal pasti. – K! ONLINE


Shukri Yahaya, isteri dapat anak kedua
Oleh NUR EMIRA SAIZALI

20 Julai 2020, 6:07 pm
KUALA LUMPUR – Pelakon, Shukri Yahaya bersyukur selepas isterinya, Tya Adnan selamat melahirkan anak kedua mereka hari ini.
Shukri atau nama sebenarnya, Mohd. Shukri Yahaya, 32, berkongsi khabar gembira menerusi satu hantaran video dalam Instagram memaparkan dirinya mendukung bayi lelakinya.
Perkongsian pertama Shukri Yahaya mengenai kelahiran anak lelakinya.

“Alhamdulillah, hari ini, Isnin 20 Julai 2020 pada pukul 2.18 petang, lahirlah seorang adik lelaki kepada Aaira Ameena.
“Terima kasih kepada uncle dan aunty yang mendoakan untuk kesihatan, keselamatan Tya Adnan dan bayi. Harap Allah SWT akan membalas beribu lagi kebaikan kepada semua yang telah mendoakan,” tulisnya sebuah video Instagramnya.
Terdahulu, Shukri pada 5 Julai lalu mendedahkan telah mempunyai nama untuk anak lelakinya bagaimanapun dia masih belum bersedia untuk mengumumkan nama tersebut.
Shukri dan Tya atau nama sebenarnya, Siti Nurfatihah Ahmad Adnan, 29, telah mendirikan rumah tangga pada 20 November 2015 dan dikurniakan cahaya mata perempuan, Aaira yang kini berusia empat tahun. K!ONLINE


PKP: Malaysia rugi RM2 bilion sehari
Oleh ZULKIFLI MANZOR

20 Julai 2020, 5:17 pm
KUALA LUMPUR – Negara mengalami kerugian lebih RM2 bilion sehari jika kerajaan terpaksa melaksanakan semula Perintah Kawalan Pergerakan (PKP).
Perdana Menteri, Tan Sri Muhyiddin Yassin berkata, hal tersebut akan turut menyebabkan kehilangan sumber pendapatan bagi jutaan pekerja di Malaysia.
“Sekiranya berlaku peningkatan kes Covid-19 secara mendadak dan memerlukan kerajaan menguatkuasakan semula PKP, impaknya kepada ekonomi amat besar.
” Penutupan semula sektor-sektor ekonomi boleh menyebabkan negara kehilangan sekurang-kurangnya RM2 billion sehari,” katanya dalam perutusan khas PKPP yang disiarkan secara langsung hari ini.
Terdahulu, Muhyiddin dalam perutusan sama memaklumkan beliau berasa bimbang dengan kewujudan 13 kluster baharu Covid-19.
Beliau memberi contoh Kluster Restoran Kuala Lumpur dalam kalangan pekerja restoran yang dilaporkan sejak 6 Julai dan Kluster Stutong bermula 18 Julai 2020.

Selain itu, terdapat empat kluster baharu dikesan berpunca dari mereka yang pulang dari luar negara sejak 7 Julai lalu.
Lebih membimbangkan Perdana Menteri apabila kes positif Covid-19 didapati kembali mencatatkan angka dua digit sejak beberapa hari lalu. K! ONLINE


Polis tumpas sindiket dadah RM1.5 juta didalangi tiga beranak
Oleh MOHD AZLI ADLAN

20 Julai 2020, 4:50 pm
KEMAMAN – Tembelang sebuah keluarga yang tiba-tiba menjadi kaya-raya sejak setahun setengah lalu terbongkar selepas penahanan tiga sekeluarga di Taman Rayhat Makmur, Chukai di sini semalam.
Dalam serbuan pada pukul 1.45 pagi itu, seorang lelaki berusia 52 tahun ditahan bersama isterinya dan anak sulungnya yang masing-masing berusia 48 tahun dan 22 tahun kerana disyaki terlibat dalam pengedaran dadah.
Ketua Polis Terengganu, Datuk Roslee Chik berkata, serbuan itu berjaya merampas ketulan kristal dan pil yang disyaki dadah jenis syabu dan pil kuda, wang tunai dan pelbagai kenderaan yang bernilai keseluruhan kira-kira RM1.5 juta.
“Serbuan tersebut berjaya menemui tujuh paket berisi kristal disyaki syabu dan 51 paket berisi 10,098 biji pil dipercayai pil kuda yang dijumpai di dalam laci gerobok kayu di salah sebuah bilik di rumah mereka.
“Wang tunai RM321,000 yang tersimpan di dalam almari pakaian turut di sita selain 14 kenderaan termasuk kereta mewah seperti Nissan Fairlady, BMW 5 Series dan motosikal Y15,” katanya pada sidang akhbar di Ibu Pejabat Polis Daerah Kemaman di sini hari ini.
Roslee berkata, serbuan kedua di sebuah rumah berhampiran pada pukul 6 petang hari sama pula telah menemui wang tunai berjumlah RM7,415 namun pemiliknya yang dipercayai rakan sejenayah keluarga itu berjaya melarikan diri. – K! ONLINE


Covid-19: 21 kes baharu, 1 kluster baharu dikesan
Oleh SITI KAMILAH MUSTAPHA

20 Julai 2020, 5:39 pm
Oleh MOHD. HUSNI MOHD. NOOR
PUTRAJAYA – Rumah Warga Emas Kluang di Johor disenarai sebagai kluster baharu Covid-19 hari ini apabila 12 kes dikesan membabitkan penghuni pusat berkenaan.
Ketua Pengarah Kesihatan, Datuk Dr. Noor Hisham Abdullah berkata, selain itu, sebanyak 21 kes baharu Covid-19 direkodkan hari ini membabitkan 15 kes penularan tempatan dan 6 kes import menjadikan jumlah kumulatif sebanyak 8,800 kes.
“Daripada 15 kes tempatan, 13 adalah warganegara manakala dua bukan warganegara
“Enam kes import melibatkan empat warganegara dan dua bukan warganegara yang dibenarkan masuk ke Malaysia atas urusan kerja,” katanya dalam kenyataan akhbar di sini hari ini. – K! ONLINE


Sembilan lagi plaza tol di utara boleh guna RFID Rabu ini
Oleh MOHD SYALMIZI HAMID

20 Julai 2020, 4:00 pm
GEORGE TOWN – Sebanyak sembilan lagi plaza tol Lebuh Raya Utara-Selatan (PLUS) di kawasan utara bakal menawarkan perjalanan lebih lancar kepada pengguna kenderaan penumpang persendirian apabila laluan khas sistem Identifikasi Frekuensi Radio (RFID) akan digunakan bermula Rabu ini.
Pengarah Urusan PLUS, Datuk Azman Ismail berkata, laluan khas RFID di plaza tol masuk dan keluar itu melibatkan plaza tol di antara Hutan Kampung di Kedah dan Sungai Dua di Pulau Pinang.
“Sistem tol ini lebih mudah, cepat dan selamat serta ia selaras dengan hasrat kerajaan untuk melaksanakan sistem tol aliran bebas pelbagai lorong (MLFF) yang mana siatem RFID adalah langkah awal ke arah matlamat tersebut.
“Teknologi RFID membolehkan transaksi tol dilakukan secara lebih pantas dan seterusnya mengurangkan kesesakan di plaza tol. Ini adalah matlamat utama PLUS,” katanya dalam satu kenyataan di sini hari ini.
Plaza tol terbabit ialah Sungai Dua, Kepala Batas dan Bertam di Pulau Pinang serta Sungai Petani Selatan, Sungai Petani Utara, Gurun, Pendang, Alor Setar Utara, Alor Setar Selatan dan Hutan Kampung di Kedah.
Pada 1 Januari lalu, RFID telah diperkenalkan di 10 buah plaza tol sistem terbuka iaitu Jitra, Lunas, Kubang Semang, Jambatan Pulau Pinang, Mambau, Lukut, Kempas, Perling, Lima Kedai dan Tanjung Kupang – K! ONLINE


Tular wanita ingkar arahan kuarantin di rumah
20 Julai 2020, 4:20 pm
KUALA LUMPUR- Seorang wanita yang dipercayai baru pulang dari luar negara dan sedang dalam proses kuarantin wajib di rumah tular apabila dilihat makan di sebuah restoran, Hanaz Cafe di Ipoh, Perak hari ini.
Menerusi hantaran Seorang pengguna Facebook, Nurul Chu Hada Karim, wanita itu sedang dicari untuk tindakan undang-undang akibat melanggar perintah kuarantin wajib di rumah.
“Nurul sendiri dah hubungi Jabatan Kesihatan Negeri Perak untuk tanya pasal maklumat mak cik ini. Mereka masih siasat kes ini.
“Sebentar tadi pukul 11.23 pagi pegawai kesihatan datang kafe buat siasatan pasal kes mak cik ini. Alhamdulillah pegawai sah kan mak cik tak positif,” katanya di laman Facebooknya.
Dalam pada itu, Penasihat Khas Perdana Menteri, Tan Sri Dr. Jemilah Mahmood yang juga penasihat Perdana Menteri menerusi laman Twitternya berkata, tindakan wanita itu boleh membawa risiko gelombang kedua Covid-19 di negara ini.
“Anda dan keluarga anda memalukan.  Peraturan yang lebih ketat diperlukan. Covid-19 masih ada diluar sana,” katanya.

Laman Twitter Kementerian Kesihatan turut mengulang ciapan tersebut. – K! ONLINE


Mayat lelaki ditemui terapung dekat Pulau Tuba
Oleh NORLIDA AKMAR IDROS

20 Julai 2020, 4:20 pm
LANGKAWI – Satu mayat lelaki dipercayai nelayan yang dilaporkan terjatuh dari bot pukat tunda dekat Pulau Payar pada Rabu lalu ditemui terapung berhampiran Pulau Tuba di sini hari ini.
Mayat itu dijumpai pada kedudukan 1.7 batu nautika tenggara Pulau Tuba pada pukul 8.10 pagi ini.
Pengarah Maritim Negeri Kedah dan Perlis, Laksamana Pertama Maritim Mohd. Zawawi Abdullah berkata, pihaknya menerima maklumat tentang penemuan mayat tersebut daripada kapten kapal layar Lili Marleen.
“Sebuah bot Maritim Malaysia (APMM), bot Petir 81 yang sedang melakukan operasi terus ke lokasi dan menemui mayat lelaki dalam keadaan lengkap berpakaian baju T warna kelabu dan seluar jean pendek,” katanya dalam satu kenyataan hari ini.
Kata beliau, berdasarkan pakaian pada mayat, ia boleh dikaitkan dengan kejadian seorang awak-awak bot nelayan berusia lingkungan 20-an yang terjatuh ke dalam laut pada kedudukan 4.1 batu nautika utara Pulau Payar pada Rabu lalu.
“Mayat mangsa dibawa ke Jeti APMM Bukit Malut sebelum dihantar ke Hospital Sultanah Maliha di sini untuk tindakan lanjut,” ujarnya.

Tambahnya, identiti mangsa masih belum dikenal pasti selain pihaknya turut tidak menerima sebarang aduan daripada orang awam berkaitan kehilangan ahli keluarga.
“Justeru, saya meminta orang ramai yang ada kehilangan ahli keluarga agar menghubungi Pusat Operasi Maritim Langkawi di talian 04-9662750,” katanya.
Dalam kejadian Rabu lalu, mangsa yang tidak dikenal pasti identiti dipercayai terjatuh ketika berada di dalam bot pukat tunda bersama tekong dan seorang lagi nelayan.
Mangsa dipercayai baru hari pertama bekerja bagi menggantikan nelayan yang bercuti menyebabkan identitinya tidak dapat dikesan.- K! ONLINE


APMM Pulau Pinang rampas 15 bubu naga
Oleh MOHD SYALMIZI HAMID

20 Julai 2020, 4:42 pm
GEORGE TOWN – Maritim Malaysia (APMM) negeri merampas sebanyak 15 peralatan menangkap ikan dipercayai bubu naga ketika rondaan Op Benteng Laut di perairan Baru Musang dekat sini hari ini.
Pengarah Maritim negeri, Kapten Maritim Hamizan Harun berkata, kesemua bubu naga berkenaan yang dirampas kira-kira pukul 10 pagi telah dibawa ke Jeti Pasukan Polis Marin, Batu Uban di sini untuk siasatan lanjut.
“APMM memandang serius kesalahan itu kerana penggunaan peralatan bubu naga secara haram iaitu melebihi dua injap boleh menjejaskan sumber perikanan kerana sifatnya yang tidak selektif selain memerangkap anak ikan komersial.
“Ia sekaligus mengakibatkan kesan buruk kepada sumber laut dan nelayan pantai,” katanya dalam satu kenyataan di sini hari ini.
Menurut Hamizan, kes itu disiasat mengikut Seksyen 11(3)(a), Akta Perikanan 1985.
Sementara itu, beliau turut meminta orang awam untuk melaporkan sebarang kejadian mencurigakan, kecemasan atau kemalangan di laut dengan menghubungi talian kecemasan 24 jam iaitu MERS 999 atau Pusat Operasi Maritim Negeri Pulau Pinang di talian 04-2626146. – K! ONLINE


Lelaki ditemui mati tertiarap
Oleh MUHAMMAD AYMAN GHAFFA

20 Julai 2020, 4:16 pm
KOTA BHARU – Mayat seorang lelaki berusia 56 tahun ditemui dalam keadaan tertiarap di atas lantai berhampiran tandas di dalam sebuah rumah di Perumahan Wakaf Mek Zainab di sini semalam.
Ketua Polis Daerah Kota Bharu, Asisten Komisioner Abdul Rahim Daud berkata, polis menerima panggilan mengenai penemuan mayat itu kira-kira pukul 8.10 malam tadi daripada orang awam sebelum pasukan forensik Ibu Pejabat Kontinjen Kelantan bergegas ke lokasi kejadian.
Jelasnya, hasil siasatan mendapati, pintu rumah mangsa tidak berkunci sebelum menemui mayat lelaki berusia tertiarap di lantai dengan bau busuk.
“Mayat mangsa ditemui dengan hanya memakai kain pelikat oleh abang lelaki itu yang datang melawat malam tadi. Tiada sebarang kecederaan dan senjata ditemui berhampiran mangsa.
“Barangan peribadi mangsa iaitu telefon bimbit dalam keadaan baik dan kawasan rumahnya juga tidak menunjukkan kesan geledah atau dipecah masuk,” katanya ketika dihubungi Kosmo! Online sebentar tadi.
Menurut Abdul Rahim, siasatan juga mendapati mangsa tinggal sendirian di rumah tersebut dan tidak mempunyai sebarang masalah kesihatan lampau.

Jelasnya, siasatan lanjut mendapati, kakak mangsa bertemu dengan lelaki itu kira-kira dua minggu lalu dan dilaporkan kesihatannya masih dalam keadaan baik.
“Mangsa juga tidah pernah mengadu mengalami sebarang kesaikitan atau mendapatkan rawatan di hospital.
“Mayat mangsa telah dibawa ke unit forensik Hospital Raja Perempuan Zainab II untuk dibedah siasat dan kes diklasifikasikan sebagai mati mengejut,” katanya.  K! ONLINE


Migran beli, miliki MyKad palsu dikenakan Sosma
Oleh NOR IDAYU BOSRO

20 Julai 2020, 4:05 pm
PUTRAJAYA – Migran yang didapati membeli dan memiliki mengeluarkan kad pengenalan palsu akan dikenakan tindakan di bawah Sosma, kata Menteri Dalam Negeri, Datuk Seri Hamzah Zainudin.
“Migran juga selalunya diambil tindakan mengikut Akta Imigresen tetapi saya sebagai menteri ingin melihat Akta Imigresen dimasukkan bawah jadual Sosma supaya migran yang ditangkap membeli kad pengenalan palsu akan dikenakan tindakan mengikut Sosma.
“Ini akan dipertingkatkan bukan sahaja kepada rakyat Malaysia tetapi juga kepada migran yang bekerjasama dengan mereka,” katanya pada sidang akhbar selepas lawatan kerja ke Jabatan Pendaftaran Negara (JPN) di sini hari ini.
Katanya, seramai 35 migran yang memiliki MyKad palsu telah ditahan sehingga 17 Julai lepas dalam 37 operasi yang dijalankan oleh JPN di seluruh negara. – K! ONLINE


[VIDEO] Boria Kosmo! Utusan
Oleh KOSMO!

20 Julai 2020, 3:43 pm
Siapa pernah dengar boria, pertama kali admin layan boria ni.
Penggiat seni boria Pulau Pinang, Omara Hashim, 66 bersama adiknya, Yusof Hashim, 64 menyampaikan sketsa dan serangkap karangan boria mengenai pembukaan semula akhbar Utusan Malaysia dan Kosmo! di Pulau Pinang hari ini.


Amirudin kecam conteng mural pemimpin negara
Oleh MOHD YUNUS YAKKUB

20 Julai 2020, 3:31 pm
SHAH ALAM – Menteri Besar Selangor, Datuk Seri Amirudin Shari mengecam keras perbuatan menconteng mural pemimpin negara dengan perkataan tidak senonoh di Taman Cahaya Alam, Seksyen U12 di sini hari ini.
Beliau turut mengesa pihak polis dan Majlis Bandaraya Shah Alam (MBSA) untuk bekerjasama menyiasat dan memastikan pesalah dikenakan tindakan sewajarnya.
“Saya mengecam sekeras-kerasnya perbuatan vandalisme yang berlaku di Seksyen U12, Shah Alam. Saya telah mengesa pihak MBSA dan PDRM @PDRMsia untuk bekerjasama menyiasat dan memastikan pesalah dikenakan tindakan sewajarnya,” katanya dalam twitter rasminya.
Empat potret Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah; Perdana Menteri, Tan Sri Muhyiddin Yassin; Menteri Kanan (Keselamatan), Datuk Seri Ismail Sabri Yaakob ;Ketua Pengarah Kesihatan, Datuk Dr Noor Hisham Abdullah dan Presiden Pas, Datuk Seri Abdul Hadi Awang telah diconteng individu tidak bertanggungjawab.
Kejadian tersebut telah disedari kira-kira pukul 8 pagi oleh pekerja restoran berdekatan yang melalui kawasan mural tersebut.
Sementara itu, MBSA dalam satu kenyataan berkata, tindakan vandalisme seperti ini amat dikesali kerana mural tersebut diabadikan sebagai menghargai peranan dan sumbangan semua pihak khususnya pemimpin negara yang telah bekerja keras dan komited dalam menangani wabak Covid-19.

“MBSA telah mengambil langkah segera untuk mengecat semula dinding tersebut dengan cat berwarna putih dan pada masa yang sama satu laporan polis telah dibuat di Balai Polis Seksyen 6 berhubung contengan di mural tersebut.
“Kita turut akan mengambil tindakan di bawah Undang-Undang Kecil Vandalisme (MBSA) 2005,” katanya. – K! ONLINE


Terpedaya dua kali skim pelaburan
Oleh KOSMO!

20 Julai 2020, 4:29 pm
Oleh MOHD. SHAHRULANOOR ISHAK
KUANTAN – Seorang lelaki di sini kerugian RM24,180 selepas menyedari ditipu dua kali oleh dua individu berbeza yang menawarkan skim pelaburan tidak wujud ketika kejadian semalam.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, lelaki berusia 28 tahun tersebut mengenali seorang wanita bernama Hema Lashini melalui laman Facebook.
Ujar beliau, pengurus projek itu terpengaruh untuk melaburkan wang simpanan miliknya selepas terbaca iklan pelaburan yang disebarkan di laman sosial Facebook.
Selepas perkenalan itu, mangsa dihubungi wanita tersebut melalui aplikasi WhatsApp dan bersetuju melaburkan sejumlah wang bagi mendapatkan keuntungan dalam tempoh hanya beberapa hari.
“Pengadu perlu membeli syer bernilai RM130 seunit dan akan dilaburkan di luar negara, namun sehingga hari ini wang keuntungan masih tidak diperoleh,” kata Mohd. Wazir.

Tambah beliau, meskipun masih belum menerima pulangan keuntungan, mangsa berkenalan pula dengan seorang lelaki bernama Aswin pada Mei lalu yang turut menawarkan peluang pelaburan sama.
Menerusi kenyataan kepada pemberita semalam, Mohd. Wazir memberitahu, mangsa kerugian total RM24,180 melalui kedua-dua pelaburan tersebut.
Dalam pada itu, seorang ejen pengangkutan berusia 27 tahun kerugian RM3,618 selepas lelaki tersebut turut terpedaya menyertai pelaburan yang diiklankan di laman Facebook sekitar Jun lalu.
“Kedua-dua mangsa masih belum menerima sebarang pulangan keuntungan daripada pelaburan mereka dan membuat laporan polis untuk disiasat mengikut Seksyen 420 Kanun Keseksaan,” katanya. – K! ONLINE


Mayat lelaki lemas ditemui
Oleh KOSMO!

20 Julai 2020, 4:24 pm
BATU PAHAT – Mayat seorang lelaki yang dipercayai terjun ke dalam sungai berhampiran Jambatan Parit Warijo, Sri Medan, Yong Peng di sini yang dilaporkan hilang dua hari lepas ditemui pagi hari ini.
Mangsa, Lim Yong Lee, 38, ditemui kira-kira pukul 8.10 pagi oleh pasukan penyelamat dari Pasukan Keluaran Operasi (PKO) Balai Bomba dan Penyelamat (BBP) Yong Peng.
Komander Operasi, Othman Mohd. Baher berkata, mangsa ditemui kira-kira satu kilometer (KM) dari lokasi terakhir mangsa di lihat oleh saksi kejadian.
“Pihak kita sudah melakukan operasi mencari dan menyelamat (SAR) sejak 18 Julai iaitu Sabtu lalu selepas menerima panggilan pada pukul 9.15 malam.
“Berdasarkan keterangan daripada saksi kejadian, mangsa dipercayai terjun ke ke dalam sungai itu dari atas Jambatan Parit Warijo,”katanya dalam satu kenyataan di sini hari ini.
Difahamkan, lelaki itu bertindak demikian selepas mengalami tekanan susulan masalah kewangan yang dihadapinya.

Othman berkata, mayat Yong Lee kemudiannya diserahkan kepada pihak polis untuk siasatan lanjut. – K! ONLINE


11 nelayan Vietnam ditahan tangkap gamat
Oleh KOSMO!

21 Julai 2020, 8:58 pm
Oleh TOREK SULONG
PASIR PUTEH – Agensi Penguatkuasaan Maritim Malaysia (Maritim Malaysia) menahan dua buah bot nelayan dinaiki 11 warga asing warga Vietnam dalam Ops Kuda Laut berhampiran Kuala Tok Bali dekat sini kelmarin.
Pengarah Maritim Malaysia Kelantan, Kapten Maritim Muhd. Nur Syam Asmawie Yaacob berkata, bot itu ditahan kira-kira 56.3 dan 61.7 batu nautika dari kawasan itu ketika sedang menangkap gamat.
Jelasnya, bot pertama ditahan pada pukul 6 petang dan bot kedua pada pukul 7.03 malam pada hari yang sama.
“Kedua-dua bot bertindak memecut laju ketika dihampiri bot peronda Maritim Malaysia dan cuba melupuskan bukti dengan membuang sebahagian daripada 120 kilogram hasil tangkapan gamat ke dalam laut.
“Hasil pemeriksaan ke atas bot pertama mendapati enam awak-awak dan tekong di atas bot berkenaan manakala bot kedua menampung lima awak-awak serta tekong,” katanya pada sidang media di Pangkalan Operasi Maritim Malaysia Kelantan di sini hari ini.

Menurutnya, kesemua suspek yang berusia 16 hingga 53 tahun ditahan reman untuk siasatan lanjut di bawah Seksyen 15(1)(a) Akta Perikanan 1985 dan Akta Imigresen 1959/1963 dan Seksyen 6(1)(c) akta yang sama.
Jelasnya, beliau memberi peringatan kepada pengusaha bot nelayan tempatan supaya tidak lagi menyewakan lesen atau bot mereka kepada nelayan asing.
“Tindakan ini dikenal pasti mencari punca pertambahan bot klon yang digunakan untuk menceroboh dan mencuri hasil laut negara.
“Kami dan agensi berkaitan memantau kegiatan ini. Mereka yang degil akan berdepan dengan tindakan undang-undang,”katanya.
Dalam perkembangan lain, menurut Muhd. Nur Syam Asmawie, pihaknya sedang menjejaki kumpulan tonto yang mendapat bayaran lumayan daripada pengusaha bot nelayan asing dengan menyalurkan maklumat pergerakan bot peronda di perairan negeri ini.
Jelasnya, tonto yang dikenal pasti terdiri daripada dalam kalangan nelayan asing yang menyewa bot sesetengah pemancing selain nelayan bot tempatan turut menjadi tali barut mereka.
“Kadar upah atau bayaran bergantung kepada kejayaan tonto dan tali barut menggagalkan operasi pihak berkuasa menahan nelayan asing yang memukat gamat, sotong dan ikan mengikut kapasiti bot nelayan asing yang menceroboh perairan ini.
“Unit risikan kita sudah mengenal pasti modus operandi kumpulan tonto yang mungkin menggunakan telefon selular, radio dan pelbagai isyarat,” katanya. – K! ONLINE


Suri rumah menangis didakwa dera anak angkat
Oleh NUZULSHAM SHAMSUDDIN

21 Julai 2020, 10:47 pm
KUALA LUMPUR – Seorang wanita menangis ketika dihadapkan ke Mahkamah Sesyen di sini hari ini atas pertuduhan mendera anak angkat perempuannya yang berusia enam tahun sehingga menyebabkan bengkak di atas lutut serta jari tangan kiri pada Januari tahun lalu.
Bagaimanapun Munirawati Othman, 38, mengaku tidak bersalah selepas pertuduhan dibacakan terhadapnya di hadapan Hakim Emilia Kaswati Mohd. Khalid.
Mengikut pertuduhan, suri rumah itu didakwa dengan sengaja melakukan penderaan terhadap kanak-kanak perempuan sehingga menyebabkan kecederaan. Kesalahan didakwa dilakukan di sebuah rumah Kampung Batu Muda, Sentul pada Januari 2019.
Berikutan itu pertuduhan dikemukakan Seksyen 31(1)(a) Akta Kanak-kanak 2001 yang memperuntukkan denda tidak lebih RM50,000 atau penjara tidak lebih 20 tahun atau kedua-duanya, jika sabit kesalahan.
Terdahulu, Timbalan Pendakwa Raya, Mohamad Shahrizzat Amadan tidak menawarkan ikat jamin kerana kesalahan itu tidak boleh dijamin.
Bagaimanapun, tertuduh yang tidak diwakili peguam merayu diberi ikat jamin dengan alasan perlu menjaga empat anaknya yang berusia 17 hingga 10 tahun selain ikat jamin yang rendah memandangkan suaminya hanya bekerja sebagai pekerja am.

Selepas mendengar permohonan kedua-dua belah pihak, mahkamah kemudian membenarkan tertuduh diikat jamin sebanyak RM6,000 dan menetapkan 28 Ogos depan sebagai sebutan semula kes.
Difahamkan mangsa kini sudah diserahkan kepada Jabatan Kebajikan Masyarakat (JKM). – K! ONLINE


Chelsea gadai dua pemain demi Rice
Oleh KOSMO!

21 Julai 2020, 8:54 pm
LONDON – Pasukan gergasi Liga Perdana Inggeris (EPL), Chelsea serius untuk menandatangani khidmat pemain tengah West Ham United, Declan Rice dengan menawarkan Ross Barkley dan Michy Batshuayi secara suka sama suka.
Difahamkan, pengendali The Blues, Frank Lampard sebelum ini sememangnya berminat untuk mendapatkan khidmat Rice kerana bintang antarabangsa England itu memiliki reputasi antara pemain tengah bertahan terbaik EPL.
Sebagai rekod, Rice merupakan bekas pemain Akademi Chelsea sebelum mengambil keputusan untuk berhijrah ke West Ham pada usia 14 tahun.
Skuad The Blues sememangnya berhasrat untuk menjual Batshuayi yang memiliki baki kontrak selama setahun dengan gaji £120,000 (RM650,000) seminggu.
Barkley pula memiliki kontrak berbaki tiga tahun dengan gaji dilaporkan £150,000 (RM812,000) seminggu. – AGENSI

BARKLEY (kiri) dan Batshuayi menjadi umpan untuk Chelsea mendapatkan Rice dari West Ham. – AFP


Guna penyakar besi pecah masuk kedai
Oleh KOSMO!

21 Julai 2020, 9:54 pm
Oleh FARAHWAHIDA AHMAD
SEGAMAT – Menggunakan penyakar besi untuk memecah masuk kedai makan sebelum melarikan tabung serta wang tunai serta rokok.
Itu kegiatan licik seorang lelaki berusia 30 tahun melakukan jenayah yang menyasarkan premis yang ditutup sepanjang pelaksanaan Perintah Kawalan Pergerakan (PKP).
Perbuatannya terbongkar selepas dia diberkas sepasukan anggota polis di rumahnya di Buloh Kasap di sini kira-kira pukul 5 petang pada 17 Julai lalu.
Menurut sumber polis, lelaki itu dikesan selepas polis meneliti rakam kamera litar tertutup (CCTV) yang di pasang di premis yang dipecah masuk terletak di Bandar Utama di sini.
“Kejadian itu disedari pemilik premis yang baru sahaja mahu buka kedai makan selepas ditutup ekoran PKP sebelum mendapati tabung serta wang tunai serta rokok hilang.

“Selepas kita teliti, polis dapati kegiatan itu dilakukan seorang lelaki yang menggunakan penyakar besi (penyapu) untuk membuka pintu atau tingkap kedai sebelum melarikan barangan berharga,” katanya kepada pemberita di sini hari ini.
Sumber itu berkata, hasil siasatan mendapati suspek telah melakukan kecurian ke atas empat buah premis kedai makan dan melakukan kegiatan itu antara pukul 2 hingga 5 pagi.
Katanya, polis menemui semula dua tabung yang dicuri suspek ketika melakukan jenayah terbabit dan pemilik kedai mengalami kerugian kira-kira RM1,000.
Menurut sumber, suspek ditahan reman selama empat hari berakhir hari ini bagi membantu siasatan mengikut Seksyen 457 Kanun Keseksaan kerana pecah rumah kedai. – K! ONLINE


Pekerja asing maut tertimbus tanah
21 Julai 2020, 10:20 pm
PETALING JAYA – Seorang pekerja warga asing maut akibat tertimbus di sebuah tapak pembinaan di Kota Damansara di sini semalam.
Kejadian pukul 12.58 tengah hari itu berlaku ketika mangsa berusia 35 tahun sedang melakukan kerja-kerja pemasangan paip pembuangan air bawah tanah.
Ketua Polis Daerah Petaling Jaya, Asisten Komisoner Nik Ezanee Mohd. Faizal berkata, mangsa dikatakan terperangkap bawah runtuhan tanah selepas tanah dinding berhampiran tempat kerjanya runtuh.
“Runtuhan berlaku dalam bentuk ketulan besar lalu menimbus mangsa sepenuhnya. Mangsa disahkan meninggal dunia dalam perjalanan ke Hospital Sungai Buloh.
“Punca kejadian masih dalam siasatan,” katanya dalam satu kenyataan akhbar hari ini. K! ONLINE.


Penyeludup tinggalkan 251kg ketum, 9 buah motosikal
21 Julai 2020, 10:02 pm
KUALA LUMPUR – Demi memastikan diri tidak diberkas polis, sekumpulan lelaki sanggup meninggalkan 251 kilogram daun ketum dan sembilan buah motosikal sebelum lolos masuk ke negara jiran melalui pintu sempadan di Bukit Kayu Hitam, Kedah pada Sabtu lalu.
Kesemua sembilan suspek tersebut melarikan diri sebaik melihat anggota Pasukan Gerakan Am (PGA) melakukan rondaan Ops Benteng di kawasan Tiang TNB berhampiran sempadan Bukit Kayu Hitam – Padang Besar.
Komander Briged Utara PGA, Senior Asisten Komisioner Abdul Ghani Mohamad Ji berkata, kesemua suspek dipercayai dalam perjalanan menyeludup keluar ketum berdekatan pagar sempadan Malaysia-Thailand.
“Sebaik melihat keadaan kumpulan berkenaan mencurigakan, anggota cuba melakukan pemeriksaan tetapi mereka berjaya melarikan diri ke arah Thailand.
“Bagaimanapun mereka meninggalkan sembilan buah motosikal serta sembilan guni putih yang penuh dengan daun ketum,” katanya ketika dihubungi Kosmo! Online hari ini.
Menurutnya lagi, hasil pemeriksaan mendapati daun ketum seberat 251 kilogram yang bernilai RM7,530 itu dibawa menggunakan motosikal untuk mengaburi mata pihak berkuasa.

“Penggunaan motosikal membolehkan mereka melalui jalan-jalan tertentu bagi elak dikesan pihak berkuasa, namun PGA telah tingkatkan pengawalan dan operasi bagi memastikan semua laluan tersebut sentiasa diawasi.
“Jumlah keseluruhan rampasan ketum dan sembilan buah motosikal itu bernilai RM50,560 dan kes disiasat mengikut Seksyen 30(3) Akta Racun 1952,” ujarnya. K! ONLINE.


Anggota polis cedera bergelut individu dikehendaki
Oleh KOSMO!

21 Julai 2020, 9:42 pm
Oleh AZAHAR HASHIM
KULIM – Seorang anggota polis cedera pada kepala ketika bergelut dengan seorang lelaki yang merupakan individu dikehendaki polis bagi kes ugutan jenayah di Ibu Pejabat Polis Daerah Kulim di sini hari ini.
Dalam kejadian kira-kira pukul 10 pagi itu, anggota polis berpangkat Lans Koperal berusia 34 tahun itu cedera akibat terkena torehan pisau lipat dan terpaksa menerima lima jahitan pada kepala.
Menurut sumber, suspek berusia 42 tahun datang ke Balai Polis Kulim untuk membuat laporan tentang isterinya yang tidak pulang ke rumah sejak 12 Julai lalu.
“Ketika suspek membuat laporan, anggota di kaunter aduan balai meminta kad pengenalan dan semakan mendapati lelaki itu merupakan orang dikehendaki polis bagi kes 506 Kanun Keseksaan di Taiping, Perak.
“Isteri suspek pada 12 Julai lalu membuat laporan di Balai Polis Kemunting kerana diugut lelaki itu dengan menggunakan kapak,” katanya.

Ujarnya, suspek yang melihat kehadiran beberapa anggota polis lagi di situ berasa bimbang lalu cuba melarikan diri sebelum berlaku pergelutan.
“Suspek bertindak agresif dengan mengeluarkan sebilah pisau lipat dari poket seluarnya untuk mengelak ditahan sebelum terkena pada kepala anggota polis terbabit,” katanya.
Katanya lagi, siasatan awal mendapati suspek mempunyai rekod jenayah lampau iaitu dua rekod dadah dan satu ugutan jenayah.
Suspek ditahan reman bermula hari ini hingga 27 Julai depan untuk siasatan lanjut dan kes disiasat mengikut Seksyen 307 Kanun Keseksaan.
Sementara itu, Ketua Polis Daerah Kulim, Superintendan Azhar Hashim ketika dihubungi  hari ini mengesahkan kejadian tersebut. – K! ONLINE


Honda BR-V baharu cecah 1,400 unit tempahan
Oleh MUHAMMAD IKHWAN IDERIS

21 Julai 2020, 10:36 pm
KUALA LUMPUR – Dalam tempoh sebulan selepas pelancaran Honda BR-V baharu di pasaran tempatan, model tersebut telah mencatatkan sebanyak 1,400 unit tempahan.
Sejak mula-mula diperkenalkan di negara ini pada 2017, kenderaan utiliti sukan (SUV) dengan tujuh tempat duduk itu merupakan antara model paling popular dalam segmennya dengan 32,600 unit telah terjual.
Honda BR-V baharu dilengkapi enjin 1.5L SOHC i-VTEC yang digabungkan dengan kotak gear Continuous Variable Transmission (CVT) dan mampu mencapai kuasa maksimum 120PS, yang tertinggi dalam kelasnya.
Ia juga cukup praktikal dengan but seluas 223 liter dengan semua kerusi dinaikkan dan sekiranya bahagian kerusi belakang dilipat, keluasan butnya mencecah 539 liter.
85 peratus daripada Honda BR-V yang ditempah adalah daripada varian V, manakala selebihnya adalah jenis varian E yang lebih rendah.
Warna paling popular pula ialah ‘Modern Steel Metallic’ yang mewakili lebih daripada 24 peratus tempahan. – K! ONLINE


Aidiladha ditetapkan 31 Julai
Oleh MOHD RASDAN AHMAD

21 Julai 2020, 10:31 pm
KUALA LUMPUR – Umat Islam di Malaysia akan menyambut Hari Raya Korban pada Jumaat 31 Julai 2020 ini, demikian diumumkan Penolong Setiausaha Majlis Raja-Raja Mohd. Aseral Jusman malam ini.
“Bagi menyempurnakan titah perintah Seri Paduka Baginda Yang di-Pertuan Agong, setelah diperkenan oleh Duli-Duli Yang Maha Mulia Raja-Raja, maka adalah dengan ini saya mengisytiharkan bahawa tarikh 1 Zulhijjah 1441 Hijrah adalah pada 22 Julai 2020 ini.
“Oleh yang demikian Hari Raya Korban 10 Zulhijjah bagi negeri-negeri seluruh Malaysia ialah pada hari Jumaat, 31 Julai 2020,” katanya.
Pengumuman tarikh Hari Raya Korban itu disiarkan menerusi siaran televisyen tempatan. – K! ONLINE


Janin lelaki terapung dalam loji kumbahan
21 Julai 2020, 10:28 pm
PETALING JAYA  – Satu janin lelaki cukup sifat ditemui dalam keadaan terapung di dalam loji pembetungan Indah Water di Damansara Damai di sini semalam.
Janin tersebut ditemui pekerja syarikat pembentungan berkenaan pada pukul 2.20 petang sebelum melaporkan kejadian itu kepada pihak polis.
Ketua Polis Daerah Petaling Jaya, Asisten Komisioner Nik Ezanee Mohd. Faizal berkata, saksi menemui janin berkenaan dalam keadaan terapung ketika melakukan kerja-kerja pembersihan.
“Janin yang cukup sifat itu dihantar ke Hospital Sungai Buloh untuk dibedah siasat bagi mengetahui punca kematian dan usia bayi berkenaan.
“Kes disiasat mengikut Seksyen 318 Kanun Keseksaan kerana menyembunyikan kelahiran dengan membuang mayat secara sulit,” katanya ketika dihubungi hari ini.
Sementara itu, Ketua Balai Bomba dan Penyelamat Sungai Buloh, Penolong Kanan Penguasa Bomba Muhammad Hazrin Zulkifli berkata, pihaknya menerima panggilan dari Balai Polis Sungai Buloh yang meminta bantuan untuk mengeluarkan janin tersebut pada pukul 3.15 petang.

“Anggota bomba mengambil masa lima minit untuk mengangkat janin tersebut sebelum menyerahkannya kepada pihak polis untuk tindakan lanjut,” ujarnya. – K! ONLINE.


Tarif air Selangor tidak naik sepanjang PKP
Oleh KOSMO!

21 Julai 2020, 8:25 pm
Oleh NOR AZIHAN MD GHAZALI
SHAH ALAM – Kerajaan Selangor memberi jaminan tidak akan menaikkan tarif air sepanjang pelaksanaan Perintah Kawalan Pergerakan (PKP).
Menteri Besar, Datuk Seri Amirudin Shari berkata, kerajaan negeri tidak berhasrat untuk menaikkan tarif air sepanjang tempoh itu.
“Kita memang tiada hasrat untuk naikkan tarif air sepanjang Covid-19. Itu memang tujuan kita.
“Hasilnya kita kena bincang sebab sustainbility pengurusan air itu bukan Selangor sahaja tapi semua negeri bergantung kepada tarif,” katanya kepada pemberita selepas merasmikan Program Inisiatif Roda Darul Ehsan (RIDE) di Lobi SUK Selangor di sini hari ini.
Turut hadir Exco Pembangunan Generasi Belia & Sukan dan Pembangunan Insan Selangor, Mohd Khairuddin Othman dan Pemangku Pengarah Eksekutif MSN Selangor, Mohamad Nizam Marjugi.

Mengulas lanjut, Amirudin menegaskan, selain Selangor terdapat beberapa negeri lain yang tidak menaikkan tarif air sehingga tempoh 30 tahun.
“Ini termasuk Pahang dan Perlis yang telah 30 tahun (tarif air) tidak naik.  Akhirnya,  membebankan kepada pengguna apabila perkhidmatan itu tidak dapat disalurkan dengan baik,” katanya. – K! ONLINE


PPZ-MAIWP terima bayaran zakat perniagaan RM12.9 juta
Oleh KOSMO!

21 Julai 2020, 8:04 pm
Oleh SITI A’ISYAH SUKAIMI
PUTRAJAYA – Pusat Pungutan Zakat Majlis Agama Islam Wilayah Persekutuan (PPZ-MAIWP) hari ini menerima RM12,992,923.82 sebagai bayaran zakat perniagaan daripada 11 buah syarikat.
Penyerahan zakat itu disempurnakan pada Majlis Zakat Korporat dan Penyerahan Sijil Zakat di sini dengan dihadiri Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri dan Ketua Pegawai Eksekutif PPZ-MAIWP, Ahmad Shukri Yusoff.
Tenaga Nasional Berhad dan UMW Holdings Berhad antara syarikat yang membayar zakat perniagaan itu masing-masing RM5,381.038.40 dan RM4,147,654.50.
Turut membayar zakat adalah Zurich General Takaful Malaysia sebanyak RM1,089,281.98, Perbadanan Usahawan Nasional Berhad (RM1,000,000.00) dan Siti Khadijah Apparel Sdn. Bhd. (RM194,676.88). – K! ONLINE


Lebih 30 minit kejar tiga lelaki
Oleh KOSMO!

21 Julai 2020, 8:23 pm
Oleh IVAN AMIRUL
KOTA KINABALU – Polis menahan tiga lelaki disyaki pengedar dadah di Jalan Lintas Khidmat, di sini, petang tadi, selepas mengejar kenderaan dinaiki semua suspek yang dipandu secara berbahaya.
Situasi cemas berlaku lebih 30 minit itu menyaksikan empat kenderaan pelbagai guna (MPV) peronda polis mengejar sebuah kereta Proton Iswara dinaiki tiga individu berkenaan.
Dalam kejadian kira-kira pukul 3 petang itu, semua suspek berusia 21 hingga 44 tahun serta memiliki belasan rekod jenayah itu mula dikejar di Jalan Keleto, Inanam, sebelum melalui beberapa jalan utama termasuklah Jalan Kingfisher dan jalan berdekatan Yayasan Sabah.
Ketua Polis Daerah Kota Kinabalu, Asisten Komisioner Habibi Majinji berkata, kereta Proton Iswara terbabit dipandu secara melulu hingga membahayakan pengguna jalan raya lain di setiap jalan yang dilalui suspek.
“Kita berjaya menahan semua suspek apabila kenderaan yang mereka naiki terbabas.

“Tiga suspek ini cuba melarikan diri selain bertindak ganas ke atas anggota polis bertugas.
“Bagaimanapun, kita berjaya menangkap mereka selepas itu,” katanya ketika ditemui di lokasi kejadian, hari ini.
Dalam pada itu, Habibi menyatakan hasil pemeriksaan lanjut turut menemukan beberapa paket dadah di dalam kenderaan digunakan suspek.
Beliau berkata, siasatan awal juga mendapati semua suspek mempunyai rekod jenayah lampau termasuklah berkaitan dadah, pecah rumah dan kegiatan samun.
“Ketiga-tiga suspek adalah warga tempatan berasal daripada Kudat, Nabawan dan Sandakan selain masing-masing memiliki 16, lapan serta tiga kes jenayah.”Siasatan awal turut mendapati semua suspek masing-masing mempunyai 16, lapan dan tiga kes jenayah.
“Siasatan lanjut dijalankan mengikut Seksyen 12(2) Akta Dadah Berbahaya 1952 dan Seksyen 186 Kanun Keseksaan kerana menghalang penjawat awam menjalankan tugas,” katanya. – K! ONLINE